**Zámer národného projektu[[1]](#footnote-1)**

**Názov národného projektu (ďalej aj „NP“): Európske partnerstvá rámcových programov EÚ pre výskum a inovácie**

**Žiadateľ**[[2]](#footnote-2)**:**

|  |  |
| --- | --- |
| **Obchodné meno/názov** | Centrum vedecko-technických informácií SR |
| **Právna forma** | Príspevková organizácia |
| **Sídlo** | Bratislava - mestská časť Karlova Ves, Lamačská cesta 8A, 84005 |
| **IČO** | 00151882 |

**Poskytovateľ: Ministerstvo školstva, vedy výskumu a športu SR**

**Partner, ktorý sa bude zúčastňovať na implementácii aktivít NP (ak je to relevantné)**

|  |  |
| --- | --- |
| **Obchodné meno/názov** | V rámci národného projektu sa neplánuje uplatniť princíp partnerstva. |
| **Právna forma** |  |
| **Sídlo** |  |
| **IČO** |  |
| **Zdôvodnenie potreby partnera NP[[3]](#footnote-3)** |  |
| **Kritériá pre výber partnera[[4]](#footnote-4)** |  |
| **Má partner jedinečné postavenie na implementáciu týchto aktivít?**  **Ak áno, na akom základe?** |  |

*V prípade viacerých partnerov, doplňte údaje za každého partnera.*

**Sumárne informácie o NP**

|  |  |
| --- | --- |
| **Celkové oprávnené výdavky NP (v EUR)** | 30 625 000 |
| **Miesto realizácie projektu (na úrovni kraja, resp. celé územie Slovenskej republiky)** | Bratislavský kraj, Trnavský kraj, Nitriansky kraj, Trenčiansky kraj, Žilinský kraj, Banskobystrický kraj, Prešovský kraj, Košický kraj |
| **Identifikácia hlavných cieľových skupín (ak relevantné)** | sektor výskumných inštitúcií (napr. Slovenská akadémia vied a jej ústavy); akademický sektor (napr. vysoké školy, univerzity); subjekty verejnej správy a nimi zriadené subjekty, vrátane subjektov územnej samosprávy; mimovládne neziskové organizácie; podnikateľský sektor; klastrové organizácie. |
| **Projekt so špecifickým určením pre marginalizované rómske komunity[[5]](#footnote-5)** | nie |

**Začlenenie národného projektu v štruktúre Programu Slovensko[[6]](#footnote-6)**

|  |  |
| --- | --- |
| **Cieľ politiky súdržnosti[[7]](#footnote-7)** | 1 Konkurencieschopnejšia a inteligentnejšia Európa vďaka presadzovaniu inovatívnej a inteligentnej transformácie hospodárstva a regionálnej prepojenosti IKT |
| Vyberte položku. |
| Vyberte položku. |
| **Priorita** | 1P1 Veda, výskum a inovácie |
| Vyberte položku. |
| Vyberte položku. |
| **Špecifický cieľ** | RSO1.1 Rozvoj a rozšírenie výskumných a inovačných kapacít a využívanie pokročilých technológií |
| Vyberte položku. |
| Vyberte položku. |
| **Opatrenie (ak relevantné)** | 1.1.3 Podpora medzinárodnej spolupráce v oblasti výskumu, vývoja a inovácií |
| Vyberte položku. |
| Vyberte položku. |
| **Súvisiace typy akcií[[8]](#footnote-8)** | Podpora zvýšenia účasti slovenských subjektov v projektoch rámcového programu EÚ pre VaI HE - podpora zapojenia slovenských subjektov do projektov programu HE (napr. Rozširovanie účasti a šírenie excelentnosti, EIC, ERC, MSCA, COST) a zabezpečenie kofinancovania a komplementárneho financovania Teaming for Excellence, ERA Chair, Twinning ako aj VaI partnerstiev programu HE |

**Zákonné požiadavky**

**§ 23 ods. 3 zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov**

1. **Dôvod určenia prijímateľa NP[[9]](#footnote-9)**

*Jednoznačne a stručne zdôvodnite výber prijímateľa NP ako jedinečnej osoby oprávnenej na realizáciu NP (napr. odkazom na Program Slovensko, v ktorom je priamo uvedený prijímateľ; odkazom na platné predpisy, podľa ktorých má prijímateľ osobitné, jedinečné / unikátne kompetencie na implementáciu aktivít NP priamo zo zákona; odkazom na národnú stratégiu, ktorá odôvodňuje jedinečnosť prijímateľa NP a pod.).*

Centrum vedecko-technických informácií Slovenskej republiky (CVTI SR) je priamo riadená organizácia Ministerstva školstva, výskumu, vývoja a mládeže SR (MŠVVaM SR). CVTI SR plní funkciu národného informačného centra pre rezort školstva, pre vedu, techniku, inovácie a funkciu špecializovanej vedeckej knižnice SR. Je sídlom Národných kontaktných bodov (NCPs), ako hlavnej podpornej štruktúry pre program Horizont Európa na národnej úrovni a zabezpečuje prevádzku Styčnej kancelárie SR pre výskum a vývoj v Bruseli. Medzi kľúčové kompetencie NCP patria okrem konkrétnych oblastí programu Horizont Európa aj jednotlivé európske partnerstvá, súvisiace s príslušnými obsahovými oblasťami. CVTI SR koordinuje činnosť a zabezpečuje prevádzku interdisciplinárnych výskumno-vývojových centier a národných infraštruktúr pre výskum, vývoj, inovácie a vzdelávanie. Poslaním CVTI SR je podporovať rozvoj a propagáciu slovenskej vedy, výskumu, vývoja a inovácií so zameraním na ochranu duševného vlastníctva, komerčné využitie výsledkov a výstupov výskumu a vývoja, podporu výskumu a vývoja na Slovensku špecializovanou HW a SW infraštruktúrou.

Inštitúcia bola založená v roku 1938 ako Slovenská technická knižnica (SITK). Počas svojej existencie sa CVTI SR, predtým SITK, stalo jednou z najvýznamnejších informačných inštitúcií na Slovensku nielen z hľadiska svojho knižnično-informačného fondu, rozsahu a pohotovosti služieb, ale aj z hľadiska väzieb a spolupráce. Od 1. novembra 1996 sa zmenil názov knižnice na Centrum vedecko-technických informácií Slovenskej republiky (CVTI SR). S účinnosťou od 1. júla 1999 CVTI SR opäť prešlo ako priamo riadená organizácia pod ministerstvom školstva.

CVTI SR disponuje plnou kompetenciou a odbornosťou na zabezpečenie, spoľahlivé a kvalitné riadenie národného projektu. Využíva najmä svoje bohaté skúsenosti z implementácie a koordinácie viacerých medzinárodných európskych a národných projektov. CVTI SR má v organizačnej štruktúre špecializované oddelenie pre riadenie medzinárodných projektov zložené zo skúsených projektových manažérov, finančných manažérov, analytikov a odborných pracovníkov z rôznych oblastí. Odbor medzinárodnej spolupráce CVTI SR zastrešuje odborné riešenie a manažment medzinárodných projektov, ktoré realizuje CVTI SR či už ako koordinátor alebo člen projektového konzorcia. Taktiež koordinuje implementáciu aktivít a iniciatív Európskeho výskumného priestoru (European Research Area – ERA) na Slovensku. Medzi dvadsať akcií ERA politickej agendy 2022-2024 patrí aj špecifická akcia: „Urobiť z EÚ výskumno-inovačných misií a **partnerstiev** kľúčových prispievateľov do ERA“.

CVTI SR bolo v poslednom období zapojené do viacerých medzinárodných projektov v pozícii partnera, ako aj koordinátora, v rámci európskych grantových programov Horizont Európa a Horizont 2020, COSME, DIGITAL, INTERREG Danube Transnational Programme, INTERREG SK-AT, EIT Food Regional Innovation Scheme a Erasmus+.

CVTI SR je vedúcim partnerom projektu **HARMONMISSIONS** (INTERREG Danube), ktorého hlavným cieľom je „harmonizovať“ implementáciu Misií EÚ na úrovni krajín a regiónov z podunajskej oblasti. Projekt pomáha nastaviť efektívny model riadenia misií na úrovni podunajského regiónu. Vytvára lepšie podmienky na efektívnejšiu spoluprácu medzi partnermi z krajín regiónu, cieli na väčšie zapojenie organizácií, od národnej až po regionálnu úroveň, do projektových výziev zameraných na 1. a 4. oblasť Misií EÚ. CVTI SR je tiež aktívnym partnerom projektu **NCP4MISSIONS**, kde jedným z projektových cieľov je znížiť prekážky pre zapájanie sa do žiadostí na strane žiadateľov, ale najmä zvýšiť kvalitu podávaných návrhov a podporiť spoluprácu s ostatnými príslušnými zainteresovanými partnermi. Oba tieto projekty umožňujú CVTI SR implementovať národný projekt efektívne, v synergii s ďalšími nižšie uvedeným projektmi, ale najmä poskytnúť tak pre potenciálnych žiadateľov v rámci výziev EÚ partnerstiev širokú a vysoko profesionálnu podporu.

CVTI SR je aktívnym partnerom vo viacerých projektoch Horizont Európa; obzvlášť **NCP4HE**, ktorý podporuje užšiu a efektívnejšiu koordináciu a spoluprácu medzi rôznymi NCP v rámci Horizont Európa; **NCP\_WIDERA.NET** určeného na zvýšenie kompetencií NCP zodpovedných za oblasť Horizontu Európa – Rozširovanie účasti a posilnenie európskeho výskumného priestoru (ERA); a **INSPIRING ERA**, ktorý spája a podporuje členské štáty, pridružené krajiny a zainteresované strany, pokiaľ ide o ich spoločnú implementáciu akcií ERA v úzkej spolupráci s Európskou komisiou s cieľom využiť a urýchliť valorizáciu výsledkov z politickej agendy ERA 2022-2024. Ďalšími aktuálnymi bežiacimi projektami sú OPTIMAL, 360 CARLA, SEREN5, NCP4Industry, COSMOS4HE, CARE4BIO, Net4SocietyHE, MSCA-NET, IDEAL-IST; Všetky tieto projekty sú zamerané na spoluprácu výskumníkov a praxe prostredníctvom budovania kapacít, tvorby politiky, nadnárodných podujatí a akcií na výmenu poznatkov s odborníkmi a zainteresovanými stranami.

Ako národné informačné centrum pre vedu, techniku, inovácie a vzdelávania, CVTI SR bude plniť svoju prirodzenú úlohu a podporovať inovácie a výmenu poznatkov v relevantnej oblasti a medzi zainteresovanými stranami. Prínos organizácie spočíva v pokračovaní a kontinuálnej podpore vytvárania strategických partnerstiev so zahraničnými inštitúciami, podpore slovenskej vedy na európskej úrovni a podpore účasti slovenských výskumníkov a inovátorov v európskych projektoch (rámcových programoch EÚ pre výskum  a inovácie a ďalších projektoch EÚ), vyššej integrácii slovenského výskumu do spoločných európskych aktivít. Zámer národného projektu reflektuje tieto výzvy vo svojich aktivitách.

1. **Odôvodnenie využitia NP**

***Vysvetlite, prečo je nevyhnutné realizovať NP, prípadne ako budú využité výstupy projektu.***

Slovensko doteraz nemá národnú organizáciu, ktorá by sa komplexne venovala podpore štatútu partnerstva na medzinárodnej úrovni pre subjekty vedeckej komunity. Prístup k účasti slovenských inštitúcií v partnerstvách a zabezpečeniu a poskytovaniu národného spolufinancovania pre výzvy vyhlasované v rámci partnerstiev je fragmentovaný, čo má dopad na nižšiu účasť slovenských výskumníkov v porovnaní s inými členskými štátmi EÚ, ale aj úspešnosť v partnerstvách a využívaní a multiplikovaní ich výstupov a výsledkov na národnej úrovni a v neposlednom rade objem získaného príspevku pre SR z programu Horizont Európa.

Zo skúseností na národnej úrovni i z požiadavky EÚ vznikla významná potreba, aby koordinácia partnerstiev bola zabezpečovaná komplexne aj na vnútroštátnej úrovni. Najvhodnejším spôsobom riešenia tejto potreby je realizovanie národného projektu, ktorý bude zastrešovať všetky požiadavky s ohľadom na vytváranie efektívnych medzinárodných partnerstiev, a zároveň sa tým predíde, resp. minimalizuje fragmentácia na národnej úrovni. Zároveň sa tak vytvára priestor pre zabezpečenie monitoringu implementácie partnerstiev, čo je taktiež požiadavka EK, ktoré by mala byť reflektovaná na národnej úrovni v rámci každého členského štátu EÚ.

CVTI SR je pripravené ujať sa tejto úlohy a pomôcť Slovensku s vytváraním partnerských vzťahov cezhranične, naprieč krajinami EÚ. CVTI SR sa tak stane kontaktnou organizáciou nielen pre domáce, ale tiež zahraničné subjekty, ktoré majú záujem vstupovať do konzorcií so slovenskými subjektami pôsobiacimi v oblasti výskumu a vývoja. Zabezpečí prehľad možných spoluprác - vytvárania partnerstiev, informovanie širokej verejnosti o aktuálnych výzvach a bude sa snažiť čo najjednoduchšie a najpriamejšie spojiť tie výskumno-vývojové subjekty, ktorých partnerstvá prispejú k medzinárodnému zdieľaniu vedeckých poznatkov, zviditeľneniu sa jednotlivých vedeckých kapacít, no najmä k previazaniu aktivít v oblasti medzinárodnej spolupráce a zvýšeniu vedeckej úrovne a konkurencieschopnosti v jednotlivých krajinách. Súčasťou toho bude aj jednoduchšie a efektívnejšie poskytovanie národného spolufinancovania, ktoré je požadované v rámci partnerstiev pre aktívne zapojenie národných žiadateľov do výziev vyhlasovaných v rámci partnerstiev.

Národný projekt zároveň nadväzuje na Komponent 9 Plánu obnovy a odolnosti SR, kde je realizovaná investícia 1: Podpora medzinárodnej spolupráce a zapájania sa do projektov Horizont Európa a Európsky inovačný a technologický inštitút (EIT – European Institute of Innovation and Technology) a ktorej pokračovanie je naplánované v opatrení 1.1.3 Programu Slovensko v podobe projektu podpory medzinárodnej spolupráce v oblasti výskumu, vývoja a inovácií, na čo nadväzuje príprava predkladaného zámeru národného projektu.

1. **Zdôvodnenie vylúčenia ,,súťažného postupu“ výberu projektu prostredníctvom výzvy**

***Zdôvodnite, prečo je vhodnejšie realizovať NP ako využitie „súťažného postupu“ prostredníctvom výzvy (napr. porovnanie oboch spôsobov realizácie projektu, efektívnejšie a hospodárnejšie využitie finančných prostriedkov, efektívnosť služby poskytovanej cieľovej skupine, zabezpečenie štandardov kvality a pod.).***

Na CVTI SR v súčasnosti existuje podporná štruktúra pre oblasť výskumu a inovácií na národnej úrovni, ktorej hlavnými úlohami sú: informovanie v oblasti medzinárodných projektov, podpora pri príprave projektov, poskytovanie poradenstva a iné činnosti týkajúce sa účasti na zahraničných výzvach. Jedná sa o Národné kontaktné body (NCPs) z Národnej kancelárie Horizontu, a oddelenie medzinárodných projektov a iniciatív, ktoré tvoria Odbor medzinárodnej spolupráce (OMS) CVTI SR.

V rámci týchto činností sa príslušné útvary CVTI SR venujú aj problematike „Európskych partnerstiev“, ale predovšetkým z pozície poskytovania základných informácií a podporných činností. Týmto projektom sa vytvorí samostatná podporná štruktúra pre oblasť „Európskych partnerstiev“ so širokou škálou podporných služieb v tejto oblasti. Implementáciou národného projektu sa tak rozšíri záber poskytovaných služieb, ale taktiež ich rozsah, a zvýši sa ich kvalita. Cieľom je taktiež zjednotiť systém poskytovania národného spolufinancovania pre slovenské inštitúcie ako žiadateľov/partnerov v rámci výziev vyhlasovaných v rámci partnerstiev rôzneho typu a zamerania. Zabezpečí sa tým synergický efekt poskytovaných služieb a spôsobom „one-stop-shop“ sa zjednoduší poskytovanie informácií pre vedecko-výskumnú obec, či už z akademického alebo neakademického prostredia.

Vzhľadom na komplexnosť problematiky „Európskych partnerstiev“ a požiadavky o zabezpečenie národnej financujúcej organizácie, ktorá bude poskytovať informácie, poradenstvo ale aj finančné prostriedky na poskytovanie národného spolufinancovania pre projekty reagujúce na národné priority a RIS3, považujeme za systematicky a efektívny spôsob realizovať tieto aktivity a činnosti ako národný projekt na rozdiel od súťažnej výzvy, kde by vstupovalo do procesu veľa aktérov a tým by sa jednotlivé procesy mohli skomplikovať a predlžovať a bolo by náročné zabezpečiť jednotný prístup a postupy.

Výrazným prínosom realizácie národného projektu bude centralizácia podporených a administratívnych činností na jednej inštitúcii, čím sa zjednoduší prístup slovenských záujemcov a žiadateľov k informačným zdrojom, podporným službám a spolufinancovaniu, a zároveň ich odbremení od administratívnej záťaže, kedy by každý záujemca musel realizovať samostatný projekt.

Zároveň je potrebné uviesť, že súťažná výzva by mohla spôsobiť dodatočné časové omeškanie a sklzy pri poskytovaní požadovaného národného spolufinancovania vzhľadom na náročnosť pravidiel a administratívnych procesov.

CVTI SR je vhodným riešením pre tento účel a zámer aj vzhľadom na dlhoročné projektové skúsenosti v rámci viacerých schém na národnej i medzinárodnej úrovni. Okrem iného je aj aktívnym partnerom spoluprogramovaného partnerstva EOSC, kde plní úlohu národného koordinátora v tejto oblasti. Má bohaté skúsenosti a nastavené procesy pri implementácii projektov, komunikácii s vedecko-výskumnou akademickou i neakademickou obcou, poskytovaním poradenských a informačných služieb.

Skúsenosti a štandardy kvality dokazuje aj úspešná realizácia niekoľkých národných či medzinárodných projektov súvisiacich s témou „Európskych partnerstiev“, ako sú:

**Národný projekt SK4ERA II**, ku ktorého cieľom je plánovaný zámer národného projektu synergický:

1. Poskytovať profesionálne služby slovenskej výskumnej a inovačnej komunite pri zapájaní sa do projektov a iniciatív ERA, s dôrazom na rámcové programy EÚ.

2. Zvýšiť informovanosť a propagáciu slovenského výskumu a inovácií v Európskom výskumnom priestore.

3. Reprezentovať záujmy slovenskej výskumnej a inovačnej komunity na úrovni EÚ a informovať orgány a členské štáty EÚ o výskume a vývoji na Slovensku.

V roku 2021 bol na Centre vedecko-technických informácií SR (CVTI SR) zriadený koordinačný orgán pre iniciatívu EOSC, Sekretariát EOSC SK. Úlohou sekretariátu je pôsobiť ako kontaktný bod pre EOSC na Slovensku a zároveň zvyšovať povedomie o iniciatíve medzi slovenskou vedeckou komunitou. Sekretariát EOSC SK sa usiluje, aby do EOSC iniciatívy bolo zapojených čo možno najviac národných zainteresovaných aktérov, ktorí budú presadzovať vo svojej práci princípy otvorenej vedy a tiež, aby svoje požiadavky komunikovali aj na európskej úrovni. Úlohou slovenského sekretariátu EOSC je tiež organizovať  informačné a školiace podujatia v oblasti EOSC a otvorenej vedy. Zámerom Sekretariátu EOSC SK je tiež aktívne zbierať podnety na školiace témy, ako i aktívne navštevovať vybrané inštitúcie, ktoré by o školiace aktivity mali záujem (napr. vedecké ústavy, VŠ a pod.). Okrem toho spravuje webovú podstránku, ktorá je súčasťou Eraportálu, www.eosc.sk. Na tejto podstránke sa verejnosť dozvie o pripravovaných podujatiach, novinkách a otvorených projektových výzvach. Súčasťou komunikačnej kampane je pravidelné súhrnné posielanie noviniek, podujatí a aktuálnych projektových výziev prostredníctvom newslettra.

CVTI SR je spomedzi slovenských aktérov schopné zabezpečiť najpriaznivejšie podmienky pre zefektívnenie napĺňania cieľov Programu Slovensko 2021-2027, konkrétne opatrenia 1.1.3 (viď nižšie). Stavia na etablovanom medzinárodnom pôsobení, konkrétne vyššie uvedených oddelení jeho OMS (ktoré vytvoria personálne jadro pre implementáciu projektu). Zároveň existuje potenciál pre synergie medzi jeho súčasnými činnosťami (obzvlášť projektom SK4ERA II) a týmto národným projektom.

Opatrenie 1.1.3 Programu Slovensko 2021-2027 – Podpora medzinárodnej spolupráce v oblasti výskumu, vývoja a inovácií, má za hlavný cieľ posilnenie účasti slovenských subjektov v európskych výskumných a inovačných programoch, partnerstvách a iniciatívach v rámci EÚ (vrátane medzinárodných sietí a asociácií vedecko-technologických parkov, inovačných oblastí a klastrov). Ambíciou je podporiť úspešnosť slovenských subjektov v rámcovom programe EÚ pre výskum a inovácie Horizont Európa a ďalších európskych výskumných a inovačných programoch a iniciatívach. Podporia sa aj výskumné a inovačné projekty cezhraničnej, bilaterálnej a multilaterálnej spolupráce. Posilní sa komplementárnosť národného a európskeho financovania projektov.

Z princípu participácie členských štátov v európskych partnerstvách vyplýva potreba účasti verejnej organizácie ministerstva alebo národnej agentúry podporujúcej výskum a vývoj, ktorá zastreší poskytovanie národného spolufinancovania, ako tzv. národná financujúca organizácia. Túto pozíciu nie je možné delegovať na subjekt, ktorý nie je priamo riadený Ministerstvom školstva, výskumu, vývoja a mládeže SR.

1. **Uplatnenie princípu partnerstva pri príprave zámeru národného projektu**

*V prípade uplatnenia princípu partnerstva pri príprave zámeru NP[[10]](#footnote-10) podľa článku 8 NSU, uveďte v tejto časti informáciu o partneroch, ktorí sa na jeho príprave podieľali.*

*Za partnerov zapojených do prípravy zámeru národného projektu sa považujú:*

* *regionálne, miestne, mestské a ostatné orgány verejnej správy;*
* *hospodárskych a sociálnych partnerov;*
* *subjekty, ktoré zastupujú občiansku spoločnosť;*
* *v náležitom prípade výskumné organizácie a univerzity.*

*Ak nezapojíte do prípravy zámeru NP niektorého z partnerov podľa článku 8 nariadenia o spoločných ustanoveniach[[11]](#footnote-11), zdôvodnite ich nezapojenie. V prípade, ak ste princíp partnerstva pri príprave zámeru NP uplatnili, uveďte informáciu zapojení v tejto časti.*

CVTI SR ako žiadateľ vychádza prioritne z aktuálneho stavu v oblasti podpory a zapojenia sa slovenských organizácií do európskych partnerstiev, požiadavky vedeckovýskumnej obce na poskytovanie informácií, podporných a poradenských služieb, a najmä národného spolufinancovania, ktorých obmedzený rozsah je považovaný za slabú stránku na národnej úrovni. CVTI SR pri príprave zámeru NP bolo v úzkej komunikácii s MŠVVaM SR, avšak pri príprave zámeru národného projektu neuplatňuje princíp partnerstva.

CVTI SR disponuje rozsiahlymi odbornými znalosťami a skúsenosťami potrebnými pre implementáciu národného projektu, najmä čo sa týka zabezpečenia národnej implementácie cezhraničných výziev partnerstiev na Slovensku. Z toho dôvodu nie je potrebné zapojenie partnera do realizácie projektu.

Samotná implementácia národného projektu však ponúka rozsiahly priestor na aktívnu spoluprácu a participatívne pôsobenie širokého okruhu partnerov z komunity výskumu a vývoja bez ohľadu na sektor, ako aj na zapojenie širšej verejnosti s cieľom prispieť k úspešnému naplneniu potenciálu účasti SR v podporovaných partnerstvách.

Táto spolupráca bude zameraná najmä na zvyšovanie informovanosti o partnerstvách a podmienkach účasti, prepájanie partnerov, poskytovanie konzultácií, organizácia workshopov, match-making podujatí a podobne.

**Popis národného projektu**

1. **Východiskový stav**
   1. ***Uveďte východiskové dokumenty na regionálnej, národnej a európskej úrovni, ktoré priamo súvisia s realizáciou NP:***

**Právny základ:**

* [Nariadenie Európskeho parlamentu a Rady (EÚ) 2021/695 z 28. apríla 2021, ktorým sa zriaďuje Horizont Európa – rámcový program pre výskum a inovácie, stanovujú jeho pravidlá účasti a šírenia a zrušujú nariadenia (EÚ) č. 1290/2013 a (EÚ) č. 1291/2013](https://eur-lex.europa.eu/legal-content/SK/TXT/?uri=CELEX:32021R0695).

V súlade s uvedeným nariadením sa podľa čl. 15 ods. 3 *„Finančné príspevky v rámci programov spolufinancovaných z EFRR, ESF+, ENRAF a EPFVR sa môžu považovať za príspevok zúčastneného členského štátu na európske partnerstvá podľa článku 10 ods. 1 písm. b) a c) tohto nariadenia, ak sú dodržané príslušné ustanovenia nariadenia o spoločných ustanoveniach na roky 2021 – 2027 a špecifické nariadenia pre jednotlivé fondy“*

* [Nariadenie Európskeho parlamentu a Rady EÚ (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku](https://eur-lex.europa.eu/legal-content/SK/TXT/?uri=CELEX:32021R1060).
* Vzorová grantová dohoda Horizontu Európa, ktorá je aplikovaná pri implementácii projektov európskych partnerstiev, 2024 – [Annotated Grant Agreement](https://ec.europa.eu/info/funding-tenders/opportunities/docs/2021-2027/common/guidance/aga_en.pdf).
* Oznámenie Európskej komisie k synergiám medzi Horizontom Európa a EFRR – [Synergies between Horizon Europe and ERDF](https://www.era-learn.eu/documents/synergies-guidance-eu-commission), 2022.

**Prepojenie na národné strategické materiály pre oblasť výskumu, vývoja a inovácií**

* [Slovensko, ktoré si verí – Národná stratégia výskumu, vývoja a inovácií do roku 2030](https://vaia.gov.sk/wp-content/uploads/2023/05/01_Narodna-strategia-vyskumu-vyvoja-a-inovacii_vlastny-material_V2.pdf)

Jednou z priorít národnej stratégie je podporiť účasť SR v európskych partnerstvách, ktoré sú v súlade s národnými prioritami a vyžadujú si účasť verejných inštitúcií v pozícii grantových agentúr alebo ministerstiev (spolufinancované európske partnerstvá). Zároveň sa predpokladá príprava podporných nástrojov pre účasť v ďalších typoch partnerstiev v súlade s národnými prioritami, ako sú inštitucionalizované partnerstvá vrátane znalostných a inovačných spoločenstiev EIT.

* [Slovensko, ktoré si verí – Národná stratégia výskumu, vývoja a inovácií do roku 2030, Príloha 1: Akčný plán](https://vaia.gov.sk/wp-content/uploads/2023/03/Priloha_1_Akcny_plan_final.pdf), Opatrenie 1.3.6.5.: Navýšenie prostriedkov pre Európske partnerstvá

Európske partnerstvá napomôžu internacionalizácii slovenského výskumu a kvalitnejším výskumným výsledkom, čo je hlavný prínos uvedeného opatrenia, ktoré je v gescii MŠVVaM SR a VAIA, spolupracujúcim subjektom je MIRRI SR.

Posilní sa zapojenie výskumných tímov do európskych partnerstiev, ktoré podporujú medzinárodnú spoluprácu pri vytváraní a adresovaní komplexných tém európskeho významu pomocou výskumu a inovácií. Pomáhajú tiež posilňovať Európsky výskumný priestor stimulovaním cezhraničnej spolupráce, zosúladením plánov výskumu a inovácií, zlepšovaním zručností a zvýšením absorpčnej kapacity európskych podnikov. Konkrétnym cieľom európskeho partnerstva s účasťou členských štátov je dosiahnuť vedeckú, manažérsku a finančnú integráciu národných výskumných programov v danej oblasti.

* [Stratégia výskumu a inovácií pre inteligentnú špecializáciu Slovenskej republiky na roky 2021-2027 (SK RIS3 2021+)](https://mirri.gov.sk/wp-content/uploads/2018/10/Strategia-vyskumu-a-inovacii-pre-inteligentnu-specializaciu.pdf)

Strategická výskumná agenda spolufinancovaných partnerstiev má byť v súlade s prioritami SK RIS3 2021+, resp. doménami inteligentnej špecializácie.

* 1. ***Uveďte predchádzajúce výstupy z dostupných analýz, na ktoré nadväzuje navrhovaný zámer NP (štatistiky, analýzy, štúdie,...):***

Zámer národného projektu nadväzuje predovšetkým na vyššie spomenuté strategické dokumenty prijaté na národnej úrovni, ktoré vychádzajú z analýz a porovnaní výkonnosti slovenského výskumu a vývoja, zvýšenia finančného príspevku Slovenska do tejto oblasti, ako aj skvalitnenia a rozšírenia medzinárodnej spolupráce slovenských výskumných inštitúcií.

Slovenská republika bola k novembru 2024 zapojená do **12 európskych partnerstiev (spolu-financovaných a inštitucionalizovaných)**. Čo sa týka spoluprogramovaných partnerstiev, Slovensko participuje na partnerstve EOSC, s významným zastúpením a koordinačnou pozíciou CVTI SR, ako poverenej organizácie v EOSC asociácii, prevádzkovateľom SK Sekretariátu EOSC, a aktívneho člena Pracovnej skupiny pre medzinárodnú spoluprácu, výskumné infraštruktúry a EOSC. Štatistiky účasti však radia Slovensko ku krajinám s nízkou aktivitou, čo sa týka účasti v partnerstvách, **problém je predovšetkým v nedostatku disponibilných finančných zdrojov**, ktoré by Slovensku umožňovali vstupovať do partnerstiev s deklarovaným národným finančným príspevkom **a absencia inštitúcie, ktorá by vstupovala do spolufinancovaných partnerstiev v podobe národnej financujúcej organizácie**.

Do roku 2024 sa napr. v obmedzenom rozsahu podporovali partnerstvá zo zdrojov štátneho rozpočtu (Key Digital Technologies, Innovative SMEs), avšak dlhodobo ani výhľadovo neboli k dispozícii finančné zdroje na rozšírenie účasti do iných spolufinancovaných partnerstiev. Iným príkladom môže byť účasť SAV v partnerstvách, kde na základe alokácie interných zdrojov vystupuje ako národná financujúca organizácia, avšak účasť vo výzvach partnerstiev je tým limitovaná výhradne na ústavy SAV. Ďalšou možnosťou je účasť slovenských univerzít, výskumných organizácií v podobe asociovaných partnerov, alebo partnerov, ktorí do partnerstiev prispievajú formou nefinančných in-kind vstupov, avšak nemajú možnosť vstupovať do ich cezhraničných výziev.

Európska komisia v septembri 2024 uverejnila druhé vydanie správy o výkonnosti európskych partnerstiev v rámci programu Horizont Európa ([**Biennial Monitoring Report on partnerships in Horizon Europe – BMR 2024**](https://data.europa.eu/doi/10.2777/991766)). Cieľom tejto správy je poskytnúť presvedčivé dôkazy na usmernenie realizácie a implementácie európskych partnerstiev, ako aj poskytnúť informácie pre strategické rokovania o efektívnosti fungovania európskych partnerstiev v programe Horizont Európa.

Zo správy BMR 2024 vyplýva, že všetky členské štáty EÚ zvýšili svoj podiel účasti v partnerstvách programu Horizont Európa. Slovensko spolu s Estónskom, Gréckom, Maďarskom, Lotyšskom, Litvou a Maltou pritom **patrí medzi krajiny, ktorým sa tento podiel v porovnaní s programom Horizont 2020 podarilo dokonca zdvojnásobiť.** K zvýšeniu účasti nepochybne prispelo celkové zefektívnenie partnerského prostredia.

V súlade s celkovou účasťou v programe Horizont Európa Slovensko dosiahlo významné zapojenie súkromného sektora. Súkromné spoločnosti sú silnými aktérmi, rovnocennými so subjektmi verejného sektora, ako sú univerzity a verejné výskumné inštitúcie, a nachádzajú sa medzi desiatimi najlepšími účastníkmi programu Horizont Európa zo Slovenska.

Avšak v porovnaní so správou spred dvoch rokov **došlo k zníženiu záväzkov Slovenska viazaných v rámci európskych partnerstiev o 6 %**, a to z úrovne 17 miliónov EUR na 16 miliónov EUR. **Slovensko tiež zaostáva vo zvyšovaní finančných záväzkov v európskych partnerstvách v prepočte na jedného výskumného pracovníka, kde bol zaznamenaný pokles o 14 % v porovnaní s rokom 2022.**



Ambícia zvýšiť účasť v partnerstvách sa odráža v **Národnej stratégii výskumu, vývoja a inovácií do roku 2030**, ktorú vláda SR schválila 28. marca 2023. Vláda SR si v stratégii kladie za prioritu **podporovať účasť v partnerstvách**, ktoré sú v súlade s národnými prioritami v oblasti výskumu a inovácií a oblasťami **RIS3 stratégie**, pričom príslušné verejné agentúry a inštitúcie majú v partnerstvách spolufinancovania vystupovať ako národné financujúce orgány. Nemali by sa však vylúčiť ani iné typy partnerstiev. **Je preto potrebné identifikovať potenciálne nástroje a schémy na podporu účasti v partnerstvách v rámci spoločného financovania a najmä v inštitucionalizovaných partnerstvách vrátane znalostných a inovačných spoločenstiev EIT**. V stratégii sa uznáva **úloha partnerstiev pri podpore ERA** prostredníctvom **stimulácie cezhraničnej spolupráce, zosúladenia vnútroštátnych politík a programov v oblasti VaI, zlepšenia zručností a zvýšenia absorpčnej kapacity európskeho priemyslu.**


**Predbežná pozícia Ministerstva školstva, výskumu, vývoja a mládeže SR k príprave desiateho rámcového programu EÚ pre výskum a inovácie:**

Význam partnerstiev nielen v aktuálnom programe Horizont Európa, ale aj v budúcom 10. rámcovom programe pre výskum a inovácie je podporený aj predbežnou pozíciou SR k budúcemu programu FP10, ktorá je výsledkom spolupráce podporných zložiek Horizontu Európa a komunity výskumu a vývoja. Európske partnerstvá ako dlhodobý nástroj rámcového programu dokázali, že môžu dosiahnuť politické vplyvy, pričom sa zameriavajú na systematický a transformačný prístup k cieľom. **Rozdelenie** európskych partnerstiev **do troch súčasných kategórií** z pohľadu Slovenska **funguje dobre**. V súvislosti s ďalším rozvojom ERA a prekonaním roztrieštenosti prostredia výskumu a inovácií je však dôležité posilniť synergie, prepojenia a tímové prepojenie európskych partnerstiev s inými programami viacročných finančných rámcov (VFR), národnými a regionálnymi programami, aby sa dosiahli ambiciózne dvojité premeny a prispelo sa k prioritám EÚ a zároveň sa zabránilo duplicite. Partnerstvá EÚ musia spájať širokú škálu zainteresovaných aktérov, aby pracovali na spoločnom cieli a aby sa výsledky výskumu premenili na hmatateľný sociálno-ekonomický vplyv. Preto vyzývame na **väčšiu otvorenosť a transparentnosť**, pokiaľ ide o nových účastníkov, činnosti a výsledky. Je **nevyhnutné vyhnúť sa takzvanému „uzavretému klubu“** v rámci akéhokoľvek typu partnerstva. Na zlepšenie výkonnosti je potrebné zjednodušiť implementáciu a minimalizovať administratívnu záťaž európskych partnerstiev.

Zdroj: [MŠVVaM SR: Predbežná pozícia SR k FP10](https://www.minedu.sk/data/files/12973_predbezna-pozicia-msvvam-sr-k-fp10_sk-002.pdf)

Portfólio európskych partnerstiev zahŕňa v rámci strategického plánu programu Horizont Európa (2021 – 2024) **49 partnerstiev**, ktoré sú realizované v dvoch vlnách a na základe schválených pracovných programov Horizontu Európa.[[12]](#footnote-12) Pre druhý strategický plán (2025 – 2027) je to **9 partnerstiev**.[[13]](#footnote-13)

V rámci prvého strategického plánu Horizontu Európa bol pre partnerstvá indikovaný celkový rozpočet 55 miliárd EUR, pričom 23,9 miliardy EUR sú zdroje EK z programu Horizont Európa a 31,4 miliardy EUR je deklarované spolufinancovanie zo strany zapojených členských štátov, asociácií a priemyslu. Doplnenie financovania EK zo strany členských štátov z toho dosahuje 9 miliárd EUR, pričom ide o výrazné navýšenie oproti národným príspevkom v Horizonte 2020, ktoré boli v objeme 3 miliárd EUR.


**Schéma: portfólio Európskych partnerstiev (stav k októbru 2024):**

Zdroj: ERA-LEARN, 2024: <https://www.era-learn.eu/>

**Zhodnotenie zapojenia SR do európskych partnerstiev**


Súčasný stav koordinácie a podpory partnerstiev na Slovensku je nedostačujúci a priamo spôsobuje nedostupnosť značného podielu výziev podporovaných zo zdrojov Horizontu Európa pre slovenské organizácie.

Výročná správa [ERA-LEARN Annual report 2023](https://www.era-learn.eu/documents/annual_report_2023) jasne ukazuje výrazný nárast záujmu ale zároveň aj vplyvu európskych partnerstiev na oblasť výskumu a vývoja. Významnosť partnerstiev a spoločných výziev ukazuje graf nižšie, kde je možné vidieť enormný nárast vyhlásených spoločných výziev.




Graf: Kumulatívny počet spoločných výziev podľa typu siete, od roku 2004; zdroj: ERA-LEARN Annual Report 2023

Význam tohto typu partnerstiev a vyhlasovaných spoločných výziev ukazuje aj graf nižšie, kde je možné vidieť významné národné záväzky pre spoločné výzvy vyhlasované v rámci partnerstiev.



Graf: Národné záväzky pre spoločné výzvy pre všetky výzvy uzavreté v 2004-2023 podľa typu siete; zdroj: ERA-LEARN Annual Report 2023

Význam európskych partnerstiev pre výskum a vývoj v EÚ, ale taktiež význam účasti v týchto partnerstvách a zabezpečenie národného spolufinancovania, ukazuje aj graf nižšie, kde je možné vidieť enormný nárast kumulatívnych investícií do spoločných výziev, čím sa len potvrdzuje ich dôležitosť, význam a najmä možný dopad na konkrétnu oblasť.



Graf: Kumulatívne investície do spoločných výziev, vrátane príspevku EÚ, 2004-2023; zdroj: ERA-LEARN Annual Report 2023

**Tabuľka: Prehľad zapojenia slovenských inštitúcií do európskych partnerstiev k novembru 2024:**

|  |  |  |  |  |
| --- | --- | --- | --- | --- |
| Názov partnerstva | Doba realizácie | Typ  partnerstva[[14]](#footnote-14) | Koordinátor | Partneri zo SR |
| Európske partnerstvo pre transformáciu zdravotnej starostlivosti  European partnership on transforming health and care systems | 2021 – 2029 | Spolufinancované partnerstvo | Ministerstvo zdravotníctva (Taliansko) | MZ SR  Univerzitná nemocnica Martin |
| Európske partnerstvo ERA pre zdravie  ERA4Health | 2022 – 2029 | Spolufinancované partnerstvo | Institute of Health Carlos III (ISCIII) | Biomedicínske centrum SAV |
| Európske partnerstvo Voda pre všetkých – bezpečnosť pre planétu  Water4all – Water Security for the Planet | 2022 – 2029 | Spolufinancované partnerstvo | Národná výskumná agentúra (Francúzsko) | SAV  Ekonomická univerzita v Bratislave |
| Európske partnerstvo pre hodnotenie rizík chemických látok  Partnership for the Assessment of Risks from Chemicals (PARC) | 2022 – 2029 | Spolufinancované partnerstvo | French Agency for Food, Environmental and Occupational Health & Safety | Univerzita Komenského v Bratislave  Slovenská zdravotnícka univerzita |
| Európske partnerstvo pre transformáciu miest  Driving Urban Transitions (DUT) | 2022 – 2028 | Spolufinancované partnerstvo | Austrian Federal Ministry of Climate Action, Environment, Energy, Mobility, Innovation and Technology (BMK) | MŠVVaM SR v spolupráci s UNIZA, STUBA a EUBA |
| Európske partnerstvo pre kľúčové digitálne technológie  Key Digital Technologies Bude transformované na CHIPS partnerstvo | 2021 – 2031 | Inštitucionalizované partnerstvo | KDT Spoločný podnik | MŠVVaM SR |
| Európske partnerstvo pre metrológiu  European Partnership on Metrology | 2021 – 2031 | Inštitucionalizované partnerstvo | EURAMET – sieť európskych metrologických inštitúcií | SMÚ |
| Európske partnerstvo pre ochranu biodiverzity  The European Biodiversity Partnership – BioDiversa+ | 2021 – 2028 | Spolufinancované partnerstvo | Belgian Federal Science Policy Office | MŽP SR  SAV  Štátna ochrana prírody |
| Európske partnerstvo pre inovatívme malé a stredné podniky  European Partnership on Innovative SMEs | 2021 – 2027 | Spolufinancované partnerstvo | Asociácia EUREKA | MŠVVaM SR |
| Európske partnerstvo pre zdravie a životné podmienky poľnohospodárskych zvierat  European Partnership Animal Health & Welfare (abbreviated EUPAHW | 2024 – 2030 | Spolufinancované partnerstvo | Univerzita Gent | MPRV SR  Centrum biovied SAV |
| Európske partnerstvo pre podporu transformácie poľnohospodárstva – živé laboratóriá  [Accelerating farming systems transition: Agreocology living labs and research infrastructures](https://www.era-learn.eu/network-information/networks/accelerating-farming-systems-transitions) | 2024 – 2030 | Spolufinancované partnerstvo | Forschungzentrum JUELICH GMBH (Nemecko) | MPRV SR  Národné poľnohospodárske a potravinárske centrum  SAV |
| High Performance Computing (EuroHPC JU) | 2022 – 2031 | Inštitucionalizované partnerstvo | Správna rada zložená zo zástupcov členských štátov | MIRRI |

Zdroj: ERA-LEARN <https://www.era-learn.eu/>

* 1. ***Popíšte problémové a prioritné oblasti, ktoré rieši zámer NP. (Zoznam známych problémov, ktoré vyplývajú zo súčasného stavu a je potrebné ich riešiť):***

V poslednom štvrťroku 2024 Slovensko participovalo vo viacerých európskych partnerstvách rôzneho typu. Zároveň sa v správe Biennial monitoring report 2024 on partnerships in Horizon Europe uvádza, že v porovnaní so správou spred dvoch rokov došlo k výraznému zníženiu záväzkov Slovenska viazaných v európskych partnerstvách. Tento nepomer je možné pokladať za výrazný problém, a to z dôvodu, že napriek vysokej účasti, tá nie je dostatočne multiplikovaná s dopadom na Slovensko a jeho priority a slovenskú výskumnú obec.

Zásadnými problémovými oblasťami, na ktoré zámer národného projektu reaguje, sú predovšetkým:

* neexistujúca cielená a efektívna podpora účasti slovenských organizácií v európskych partnerstvách, fragmentácia existujúcich aktivít súvisiacich so zapojením SR do európskych partnerstiev,
* nedostatok disponibilných finančných zdrojov, ktoré by umožnili spolufinancovať účasť slovenských organizácií v projektoch podporených v rámci výziev európskych partnerstiev a v špičkových výskumných konzorciách na európskej úrovni.

Na tieto problémové oblasti upozorňuje a reaguje aj **Národná stratégia výskumu, vývoja a inovácií do roku 2030**, v ktorej sa odráža ambícia zvýšiť účasť v partnerstvách. Vláda SR si v stratégii kladie za prioritu **podporovať účasť v partnerstvách**, ktoré sú v súlade s národnými prioritami v oblasti výskumu a inovácií a oblasťami **RIS3 stratégie**, pričom príslušné verejné agentúry a inštitúcie majú v partnerstvách spolufinancovania vystupovať ako národné financujúce orgány. V stratégii sa uznáva **úloha partnerstiev pri podpore ERA** prostredníctvom **stimulácie cezhraničnej spolupráce, zosúladenia vnútroštátnych politík a programov v oblasti VaI, zlepšenia zručností a zvýšenia absorpčnej kapacity európskeho priemyslu.**

Európske partnerstvá sú kľúčovým nástrojom na podporu synergií, keďže z princípu svojho fungovania spájajú a koordinujú finančné prostriedky z rôznych európskych a národných programov a nástrojov.

**Typy partnerstiev oprávnené na financovanie:**

**Spolufinancované partnerstvá (Co-Funded partnerships) –** sú verejno-verejné partnerstvá založené na grantovej dohode medzi EK a konzorciom partnerov (spravidla národné ministerstvá a grantové agentúry). Grantová dohoda sa uzatvára po schválení projektu partnerstva na základe výzvy zverejnenej v súlade s pracovným programom Horizontu Európa. Partneri sa zaväzujú do partnerstva prispievať prostredníctvom národných a regionálnych výskumných programov vo forme finančných alebo nefinančných tzv. in-kind príspevkov, ktoré sú doplnené príspevkom EK (top-up). V rámci partnerstva sú každoročne vyhlasované cezhraničné výzvy na podávanie projektov výskumu a vývoja. Tieto výzvy sú otvorené pre inštitúcie z krajín zúčastnených partnerov, ktorí sa zaviažu spolufinancovať výzvy z národných zdrojov.

**Podpora z Programu Slovensko 2021 – 2027 by mala cieliť predovšetkým na spolufinancované partnerstvá a ich cezhraničné výzvy na podávanie projektov výskumu a vývoja.**

**Inštitucionalizované partnerstvá (Institutionalizied partnerships)** – sú partnerstvá výskumu a inovácií spájajúce EK, členské štáty a priemyselné organizácie. Partnerstvá vznikajú na základe legislatívnych aktov EÚ (rozhodnutie Rady EÚ a parlamentu), ktoré EK predkladá v súlade s čl. 185 a 187 zmluvy o fungovaní EÚ. Vznikajú len v oblastiach a pre tie aktivity, ktoré nie je možné realizovať prostredníctvom jednotlivých výziev Horizontu Európa, spájajú ambicióznu spoločnú strategickú agendu realizovanú v úzkej spolupráci s priemyslom a sú orientované na dlhodobé strategické ciele.

Sú implementované prostredníctvom štruktúry – organizácie, vytvorenej osobitne na tento účel. Súčasťou tohto typu partnerstiev sú aj znalostné a inovačné spoločenstvá KICs EIT.

* 1. ***Uveďte, na ktoré z ukončených a prebiehajúcich národných projektov[[15]](#footnote-15) zámer NP priamo nadväzuje, v čom je navrhovaný NP od nich odlišný, resp. na ktoré NP čiastočne nadväzuje / prelína sa s nimi v istej časti a ako sú v ňom zohľadnené (čiastkové) výsledky/dopady predchádzajúcich NP (ak je to relevantné):***

Projekt nadviaže na národný projekt implementovaný Centrom VTI – SK4ERA – Horizontálna podpora účasti SR v Európskom výskumnom priestore (2018 – 2023) a projekt SK4ERA II - Horizontálna podpora účasti SR v Európskom výskumnom priestore (2024 – 2027). Všetky služby a nástroje, ktoré boli v rámci projektu SK4ERA navrhnuté a realizované smerom k slovenským výskumníkom, a o ktoré bol zo strany cieľovej skupiny záujem, sú naďalej ponúkané a realizované vo vylepšenej forme. Odborní zamestnanci participujúci na projekte majú dobre zmapované prostredie na Slovensku a aj na základe spätných väzieb od cieľových skupín projektu navrhli aktivity a výstupy, ktoré majú významný potenciál pomôcť Slovensku posunúť sa v rebríčkoch zapojenia sa do medzinárodných projektov (najmä v rámci programu Horizont) z posledných priečok vyššie.

Všetky skúsenosti a dobrú prax, ktorú CVTI SR získalo počas implementácie projektu SK4ERA a naďalej využíva počas implementácie aktuálneho projektu SK4ERA II, budú využité v implementácií aktivít národného projektu s tým, že aktivity budú priamo zamerané na podporu účasti v európskych partnerstvách zo strany Slovenska a slovenských inštitúcií a taktiež na podporu a zvýšenie národného spolufinancovania projektov úspešných v rámci výziev vyhlásených cez partnerstvá, čím sa bude multiplikovať účasť, ale aj dopad výskumných výstupov a výsledkov a zároveň sa zabezpečí vysoká efektívnosť plánovaných aktivít.

Implementáciou týchto projektov sa významne posilní ich synergický efekt a prínos pre Slovensko.

* 1. ***Popíšte administratívnu, finančnú a prevádzkovú kapacitu žiadateľa a partnera (v prípade, ak je v projekte zapojený aj partner):***

Projekt bude realizovaný skúseným projektovým tímom žiadateľa pozostávajúcim z kvalifikovaných zamestnancov (odborných, aj administratívnych), ktorí disponujú dostatočnými znalosťami a skúsenosťami pre úspešnú implementáciu projektu.

**1 Zabezpečenie odborných kapacít na realizáciu projektu**

Odborný projektový tím v predkladanom projekte je zostavený z interných a externých odborníkov. CVTI SR disponuje kvalifikovanými personálnymi kapacitami na pokrytie koordinácie a realizácie odborných aktivít projektu – Odbor medzinárodnej spolupráce CVTI SR a v rámci neho oddelenie medzinárodných záležitostí a projektov, oddelenie Národnej kancelárie pre program Horizont a oddelenie Styčná kancelária SR pre výskum a vývoj v Bruseli. Zamestnanci týchto oddelení majú bohaté skúsenosti s implementáciou medzinárodných projektov, či so zapájaním sa do medzinárodných projektov a iniciatív. Zamestnanci odboru sa zúčastňujú ako experti za Slovensko rôznych programových zasadnutí na úrovni Európskej komisie (najmä v rámci programu Horizont Európa a EOSC – Európsky cloud pre otvorenú vedu), poskytujú odborné stanoviská ku strategickým materiálom na národnej a európskej úrovni. V rámci podporných štruktúr pre program Horizont na Slovensku boli priamo zapojení do implementácie projektov Horizont 2020 (2014 – 2020), ako aj do nastavenia podpory na národnej úrovni pri aktuálnom programe Horizont Európa (2021 – 2027). Odborníci CVTI SR budú participovať na projekte v čase jeho prípravy a následne dohliadať nad jeho realizáciou.

Pre účely manažmentu a koordinácie aktivít národného projektu vznikne na úrovni CVTI SR nový útvar. Činnosti a pracovné zameranie jednotlivých pracovných pozícií pre tieto účely budú vytvorené s cieľom zabezpečiť efektívnu koordináciu a podporu pre Slovensko v rámci európskych partnerstiev. Všetky aktivity budú smerované na podporu zapojenia slovenských subjektov, optimalizovať využitie dostupných finančných prostriedkov a poskytovať kvalitnú metodickú a administratívnu podporu. Tým sa zlepší prístup slovenských subjektov k finančným a strategickým príležitostiam, podpora ich konkurencieschopnosti a prispeje sa k rastu a inováciám v kľúčových sektoroch hospodárstva a výskumu. Profesionálna podpora a efektívne procesy zaistia hladký priebeh implementácie projektov a maximalizujú prínos pre Slovensko.

**2 Zabezpečenie administratívnych kapacít na riadenie a realizáciu projektu**

V súvislosti s realizáciou národných projektov v predchádzajúcom programovom období disponuje CVTI SR prepracovaným know-how na efektívnu administráciu projektov a kvalifikovanými administratívnymi kapacitami (Odbor projektov EŠIF). Administratívne kapacity projektu predstavuje riadiaci personál žiadateľa (najmä projektový manažér a finančný manažér). Riadiaci pracovníci budú zabezpečovať činnosti spojené s prípravou podkladov pre vypracovanie žiadostí o platbu, monitorovacie správy a ostatné potrebné dokumenty v súlade s riadiacou dokumentáciou, finančné riadenie, kontrolu rozpočtu projektu a jeho súlad s účtovnými dokladmi, kontrolu dodržiavania finančného harmonogramu projektu, predkladanie žiadostí o platbu, monitorovanie projektu, kontrolu jeho realizácie a súladu s cieľmi projektu, monitorovanie napĺňania indikátorov projektu, organizačné zabezpečenie publicity projektu podľa Zmluvy o NFP, verejné obstarávanie a komunikáciu s riadiacimi a sprostredkovateľskými orgánmi pre EŠIF.

**Kľúčové činnosti CVTI SR vo vzťahu k implementácii národného projektu:**

Nastavenie národných pravidiel a finančnej alokácie:

* V procese príprave výziev partnerstiev, stanovenie národnej finančnej alokácie pre jednotlivé výzvy.
* Príprava a aktualizácia národných pravidiel oprávnenosti (national eligibility criteria), vrátane definície podporovaných projektov, maximálnej sumy na projekt, výšky podpory a okruhu oprávnených žiadateľov.

Kontrola a hodnotenie projektov:

* Participácia na hodnotení podaných žiadostí, posúdenie, či projekty slovenských žiadateľov spĺňajú národné kritériá oprávnenosti a súlad s podmienkami príslušného partnerstva.
* Po hodnotení projektov odbornými expertmi Európskej komisie vykonanie formálneho národného procesu hodnotenia, ktorý vedie k rozhodnutiu o financovaní a k uzatvoreniu zmlúv so slovenskými žiadateľmi.

Spolupráca na výzvach a zabezpečenie podpory žiadateľom:

* Príprava vstupov do metodických dokumentov partnerstiev, najmä pri definovaní tém výziev.
* Poskytovanie metodickej a strategickej podpory slovenským firmám, univerzitám a výskumným organizáciám pri zapájaní sa do partnerstiev.
* Informovanie o aktivitách partnerstva, dostupných výzvach a podmienkach účasti slovenských subjektov.

Zastupovanie Slovenska v partnerstvách:

* Zastupovanie Slovenska vo všetkých strategických orgánoch partnerstiev, ako sú zasadnutia správnych rád atď.
* Zabezpečovanie prezentácie národných priorít a záujmov slovenských subjektov, aby sa dosiahli čo najvýhodnejšie podmienky zapojenia Slovenska do partnerstiev.

**Hlavné ciele NP (stručne):**

***V tejto časti popíšte očakávané ciele a očakávané výstupy / výsledky projektu. Popíšte prínos projektu pre napĺňanie cieľov a výsledkov príslušnej priority / špecifického cieľa / opatrenia Programu Slovensko, ako aj súvisiacich strategických dokumentov na národnej úrovni (ak je to relevantné).***

**Hlavným cieľom národného projektu je podporiť zapájanie slovenských subjektov do rámcových programov EÚ pre výskum a inovácie prostredníctvom vytvorenia funkčného systému podpory účasti v európskych výskumných a inovačných partnerstvách (ďalej len „partnerstvá“).**

Európske partnerstvá predstavujú iniciatívy, prostredníctvom ktorých sa spájajú EÚ a partneri z verejného a súkromného sektora s cieľom spoločne podporovať implementáciu programu výskumu a inovácií.

Špecifické ciele projektu sú nasledovné:

* Vytvorenie účinného mechanizmu spolufinancovania projektov v rámci partnerstiev za účelom lepšieho zastúpenia slovenských výskumníkov a inštitúcií v spolufinancovaných nadnárodných výzvach v rámci partnerstiev od roku 2025.
* Návrh a prijatie opatrení na zlepšenie komunikácie a koordinácie na medzivládnej a medzisektorovej úrovni na podporu účasti SR v partnerstvách, zabezpečenie zapojenia všetkých relevantných aktérov a na zabránenie duplicite a fragmentácii.
* Zvýšenie verejných investícií do spolufinancovaných partnerstiev prostredníctvom synergií s EFRR (pri podpore synergií v súlade so stanovenými pravidlami by mali byť tematické priority spolufinancovaných partnerstiev v súlade so strategickými oblasťami RIS3).
* Zabezpečenie participácie slovenských subjektov na príprave a realizácii spoločnej strategickej výskumno-inovačnej agende partnerstva, ku ktorej realizácii sa partneri zaväzujú a ktorá sa v dlhodobom horizonte realizuje prostredníctvom konkrétnych aktivít zachytených v každoročne schvaľovaných pracovných programoch partnerstiev.

Projekt značnou mierou prispeje aj k vytvoreniu synergického efektu s misiami EÚ, ktoré sú novým spôsobom, ako nájsť a implementovať konkrétne riešenia niektorých najväčších európskych výziev. Misie (Rakovina, Dohoda o pôde pre Európu, Klimaticky neutrálne a inteligentné mestá, Oceán, moria a vody, Adaptácia na zmenu klímy) majú ambiciózne ciele a do roku 2030 prinesú konkrétne výsledky, zároveň výskumu a inováciám dávajú novú úlohu v kombinácii s novými formami riadenia a spolupráce.

Z globálneho hľadiska národný projekt prináša systémové riešenie absentujúcej efektívnej podpory účasti slovenských výskumníkov a organizácií výskumu a vývoja v európskych výskumných a inovačných partnerstvách. Partnerstvá umožnia vstup do mnohých výskumných inovačných priorít na EÚ úrovni. Tým sa eliminuje fakt, že bez zapojenia do partnerstiev a ich spolufinancovania z národných zdrojov zostávajú mnohé tematické výzvy pre našich výskumníkov uzavreté.

Spolufinancovanie cezhraničných výziev otvorí cestu pre slovenských výskumníkov a inštitúcie participovať na projektoch v rámci partnerstiev a tak umožní čerpať zo značného objemu prostriedkov vyčlenených v rámci Horizontu Európa pre partnerstvá.

Projekt významne prispeje aj k rozširovaniu účasti a znižovaniu rozdielov medzi členskými štátmi a regiónmi, čo je významné z pohľadu SR ako tzv. widening country. Implementácia aktivít projektu prispeje k budovaniu Európskeho výskumného priestoru prostredníctvom stimulácie cezhraničnej spolupráce vo výskume a vývoji prostredníctvom vyhlasovaných výziev a podporí zosúlaďovanie európskych a národných priorít a politík výskumu a vývoja.

Slovenská republika sa tak zapojí medzi ostatné členské krajiny v pozícii financujúceho partnera (tzv. funding partner) a bude môcť participovať na kľúčovom nástroji na podporu výskumu a vývoja v rámci partnerstiev, ktorým sú práve každoročne vyhlasované cezhraničné výzvy. V rámci týchto výziev budú podporené projekty aj so slovenskou účasťou, za účelom napĺňania výskumno-inovačnej agendy partnerstiev.

Koordinátorom účasti SR v partnerstvách bude Centrum vedecko-technických informácií SR, a to v roli národnej financujúcej organizácie, ktorá bude z pridelených prostriedkov národného projektu spolufinancovať účasť slovenských účastníkov v projektoch cezhraničných výziev partnerstiev.

Tak bude naplnená kľúčová požiadavka EK pre implementáciu partnerstiev, ktorou je participácia národnej financujúcej organizácie výskumu a vývoja a umožní tak využitie potenciálu partnerstiev pre slovenských účastníkov.

Zvýšený počet subjektov zúčastňujúcich sa na cezhraničných výskumných a inovačných projektoch priamo pomáha napĺňať ukazovatele špecifického cieľa RSO1.1 (Rozvoj a rozšírenie výskumných a inovačných kapacít a využívanie pokročilých technológií) nakoľko priamo spadá pod Opatrenie 1.1.1 a 1.1.3. Ide tak o kľúčový prvok v rámci Priority 1P1 Veda, výskum a inovácie Programu Slovensko. Súlad podporených spolufinancovaných cezhraničných výziev s RIS3 bude zaistený identifikáciou a zapojením sa do partnerstiev a výziev v súlade s predmetným dokumentom.

Projektová grantová podpora môže byť zreálnená najskôr od výziev 2025, pričom posledný oprávnený príspevok bude najneskôr 31.12.2029. V tomto časovom rámci teda môžu byť podporené projekty prináležiace k výzvam počnúc rokom 2026 (prípadne v priebehu roka 2025). V priebehu tohto časového rozpätia národný projekt podporí financovanie orientačne cca 50 – 60 projektov. Indikatívna grantová schéma je vo výške 24 mil. EUR. Očakáva sa finančná podpora projektov s priemerným celkovým rozpočtom 0,4 – 0,5 mil. EUR, ale ide skôr o orientačný údaj než o formálny limit. Podmienkou poskytnutia financovania je súlad s aktualizovanou RIS 3. Výzvy budú zverejňované v čase zverejnenia výzvy partnerstva.

**Projekt umožní vstup SR do partnerstiev aj v rámci nového, 10. rámcového programu EÚ pre výskum a inovácie,** ktorý začne od roku 2028.Tak bude pre slovenské subjekty zabezpečený adekvátny systém podpory vstupu do partnerstiev už od začiatku programu.

1. **Merateľné ukazovatele NP a iné údaje**

*V tabuľke nižšie uveďte merateľné ukazovatele projektu a iné údaje. Poskytovateľ v spolupráci so žiadateľom uvádzajú povinne minimálne jeden merateľný ukazovateľ projektu – výstup a minimálne jeden merateľný ukazovateľ projektu - výsledok[[16]](#footnote-16).*

*Merateľné ukazovatele projektu musia byť definované tak, aby odrážali výstupy/výsledky projektu a predstavovali kvantifikáciu toho, čo sa realizáciou aktivít za požadované výdavky dosiahne[[17]](#footnote-17).*

**Zoznam merateľných ukazovateľov projektu**

|  |  |  |  |  |
| --- | --- | --- | --- | --- |
| **Typ merateľného ukazovateľa projektu** | **Kód merateľného ukazovateľa projektu[[18]](#footnote-18)** | **Názov merateľného ukazovateľa projektu** | **Merná jednotka merateľného ukazovateľa projektu** | **Indikatívna cieľová hodnota[[19]](#footnote-19)** |
| výstup | RCO07 | **Výskumné organizácie zúčastňujúce sa na**  **spoločných výskumných projektoch** | Výskumné organizácie | 30 |
| výstup | RCO10 | **Podniky spolupracujúce s výskumnými organizáciami** | podniky | 15 |
| výstup | RCO01 | **Podporované podniky (z toho: mikro, malé, stredné,**  **veľké)** | podniky | 15 |
| výsledok | RCR08 | **Publikácie z podporovaných**  **projektov** | publikácie | 20 |
| výsledok | RCR03 | **Malé a stredné podniky (MSP),**  **ktoré zavádzajú inovácie**  **produktov alebo procesov** | podniky | 5 |
| výsledok | RCR06 | **Podané patentové prihlášky** | patentové  prihlášky | 5 |
| výsledok | RCR07 | **Prihlášky ochranných známok a**  **dizajnov** | prihlášky  ochranných  známok a  dizajnov | 5 |

**Zoznam iných údajov projektu (ak relevantné)**

|  |  |  |
| --- | --- | --- |
| **Kód iného údaja[[20]](#footnote-20)** | **Názov iného údaja** | **Merná jednotka iného údaja** |
| Iný údaj | DPSK033 - Počet nástrojov zabezpečujúcich prístupnosť pre osoby so zdravotným postihnutím | očet |
| Iný údaj | DPSK034 - Priemerná hrubá mesačná mzda financovaná z projektu za rok | EUR/rok |
| Iný údaj | DPSK035 - Medián priemerných hrubých mesačných miezd financovaných z projektu za rok | EUR/rok |

1. **Prínosy, ktoré sa dajú očakávať pre cieľové skupiny (ak je to relevantné)**

|  |  |  |
| --- | --- | --- |
| **Cieľová skupina** | **Počet[[21]](#footnote-21)** | **Prínos** |
| * sektor výskumných inštitúcií (napr. Slovenská akadémia vied a jej ústavy); * akademický sektor (napr. vysoké školy, univerzity); * podnikateľský sektor; * subjekty verejnej správy a nimi zriadené subjekty, vrátane subjektov územnej samosprávy; * mimovládne neziskové organizácie; * klastrové organizácie. | * 50 | * zvyšovanie povedomia o možnostiach, ktoré účasť v partnerstvách prináša, * zvýšený počet projektových návrhov v rámcových programoch EÚ so slovenskou účasťou - prostredníctvom otvorenia výziev a možnosti sa uchádzať o účasť v cezhraničných projektoch v rámci partnerstiev * podpora projektovým žiadateľom * poskytnutie grantov slovenským subjektom, ktorí podajú projektový návrh v rámci partnerstva a daný projektový návrh prejde cez odborné hodnotenie na úrovni partnerstva, * podpora udržateľnosti partnerstiev |

*V prípade viacerých cieľových skupín doplňte prínos pre každú z nich.*

1. **Aktivity národného projektu**
2. V tabuľke nižšie uveďte rámcový popis aktivít, ktoré budú v rámci identifikovaného národného projektu realizované.

|  |  |  |  |
| --- | --- | --- | --- |
| **Názov aktivity** | **Čo sa má aktivitou dosiahnuť** | **Spôsob realizácie (žiadateľ a / alebo partner)** | **Predpokladaný počet mesiacov realizácie aktivity** |
| **Aktivita 1:**  **Strategická podpora vstupu slovenských subjektov do európskych partnerstiev** | * zvýšenie počtu podaných a úspešných medzinárodných projektov s účasťou slovenských žiadateľov. | žiadateľ | 58 |
| **Aktivita 2:**  **Implementácia mechanizmu grantovej podpory** | * zvýšenie objemu finančného príspevku EK z programu Horizont Európa pre slovenských žiadateľov. | žiadateľ | 52 |
| **PODPORNÁ AKTIVITA** | * projektový a finančný manažment * komunikácia, diseminácia | žiadateľ | 58 |

*V prípade viacerých aktivít, doplňte informácie za každú z nich.*

1. V tabuľke nižšie uveďte, či v rámci národného projektu bude uplatnený inštitút užívateľa[[22]](#footnote-22) podľa § 3 písm. u) zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov.

|  |  |  |  |
| --- | --- | --- | --- |
| **Názov aktivity** | **Využitie inštitútu užívateľa (áno/nie)** | **Typ užívateľa[[23]](#footnote-23)** | **Poskytovateľ príspevku užívateľovi (žiadateľ alebo partner)** |
| **Aktivita 2** | áno | výskumné inštitúcie a ich ústavy; vysoké školy, univerzity; podniky; subjekty verejnej správy a nimi zriadené subjekty, vrátane subjektov územnej samosprávy; mimovládne neziskové organizácie; klastrové organizácie. | žiadateľ |

*V prípade viacerých aktivít, doplňte informácie za každú z nich.*

1. Uveďte detailnejší popis aktivít.

***Okrem detailnejšieho popisu každej oprávnenej hlavnej aktivity uveďte, ako je v projekte zabezpečené dodržiavanie horizontálnych princípov podľa čl. 9 nariadenia o spoločných ustanoveniach, ako aj podľa uznesenia vlády SR č. 668 z 26. októbra 2022.***

*Ak po schválení zámeru NP komisiou pri Monitorovacom výbore pre Program Slovensko 2021 – 2027 dôjde k podstatnej zmene v rozsahu hlavných aktivít NP uvedených vyššie (t. j. minimálne jedna hlavná aktivita nebude v rámci NP realizovaná, resp. má dôjsť k výraznému zväčšeniu alebo zmenšeniu rozsahu schválených aktivít, príp. doplneniu novej aktivity), riadiaci orgán / sprostredkovateľský orgán predloží pred vyhlásením výzvy na schválenie príslušnej komisii pri Monitorovacom výbore pre Program Slovensko 2021 – 2027 upravený zámer NP. Z dôvodu zabezpečenia overenia dodržania vyššie uvedenej zásady poskytovateľ vo výzve na predkladanie žiadosti o nenávratný finančný príspevok v rámci relevantnej podmienky poskytnutia príspevku zadefinuje hlavné aktivity schváleného zámeru NP ako povinné hlavné aktivity projektu.*

***AKTIVITA 1 Strategická podpora vstupu slovenských subjektov do európskych partnerstiev***

Cieľom tejto aktivity je prostredníctvom strategickej a metodickej podpory podporiť zapojenie slovenských organizácií do európskych partnerstiev, ktoré predstavujú významné príležitosti na financovanie výskumu, inovácií a spolupráce. Zabezpečenie komplexnej podpory od mapovania možností, cez prípravu metodických materiálov, až po praktickú pomoc slovenským subjektom pri ich účasti v partnerstvách.

Táto aktivita zahŕňa tieto hlavné oblasti: 1. Mapovanie, monitoring a vstup do európskych partnerstiev na národnej úrovni; 2. Metodická a odborná podpora pri podávaní projektov; 3. Napĺňanie cieľov strategickej výskumno-inovačnej agendy partnerstiev a odborné plnenie cieľov, úloh a aktivít partnerstiev; 4. Zvyšovanie povedomia o možnostiach EÚ partnerstiev a akvizícia slovenských subjektov.

**Mapovanie, monitoring a vstup do európskych partnerstiev:**

* Identifikácia relevantných partnerstiev a príležitostí pre slovenských žiadateľov.
* Sledovanie aktuálnych a plánovaných výziev v rámci európskych partnerstiev.
* Vykonávanie analýz a mapovania slovenských organizácií vhodných na zapojenie do európskych partnerstiev.
* Identifikácia silných stránok slovenských subjektov a ich zosúladenie s prioritami partnerstiev.
* Strategické rozhodovanie o vstupe Slovenska do partnerstiev na národnej úrovni.
* Zastrešenie odbornej a administratívnej stránky vstupu CVTI SR do partnerstiev.
* Aktívna účasť v riadiacich orgánoch partnerstiev, ako sú správne rady a riadiace skupiny (steering groups), s dôrazom na prezentáciu záujmov Slovenska.
* Koordinácia aktivít s MŠVVaM SR a národnými stakeholdermi na podporu slovenskej výskumno-inovačnej komunity.

**Metodická a odborná podpora pri podávaní projektov:**

* Príprava metodických dokumentov, ktoré zjednodušia proces podávania a hodnotenia žiadostí o granty.
* Konzultácie pri príprave projektových žiadostí so zameraním na správne rozpočtovanie, efektívne nastavenie cieľov a zostavenie konzorcií.
* Spätná väzba na neschválené žiadosti, aby sa zvýšila ich šanca na úspech v budúcich výzvach.
* Sprostredkovanie dôležitých informácií zo zasadnutí riadiacich orgánov partnerstiev prostredníctvom správ a webových aktualít.

**Napĺňanie cieľov strategickej výskumno-inovačnej agendy partnerstiev a odborné plnenie cieľov, úloh a aktivít partnerstiev:**

* Prispievanie k napĺňaniu cieľov partnerstiev, implementácia relevantných aktivít a poskytovanie vstupov do pravidelných správ a monitoringu partnerstiev pre Európsku komisiu.
* Tvorba prehľadov výziev a ich pravidelná distribúcia medzi potenciálnych žiadateľov prostredníctvom newsletterov a webových portálov.
* Spolupráca pri príprave strategických dokumentov, ako je Strategic Research and Innovation Agenda (SRIA).
* Poskytovanie in-kind príspevkov do partnerstiev a zabezpečenie ich udržateľnosti.

**Zvyšovanie povedomia o možností EÚ partnerstiev a akvizícia slovenských subjektov:**

* Zviditeľňovanie partnerstiev a propagácia účasti slovenských subjektov na medzinárodných fórach.
* Propagácia možností partnerstiev prostredníctvom networkingu, výmeny skúseností so zahraničnými partnermi a spolupráce v rámci nadnárodných sietí.
* Organizácia informačných seminárov, diskusných fór a webinárov zameraných na predstavenie možností účasti v európskych partnerstvách.
* Príprava materiálov vysvetľujúcich proces podávania projektov, pravidlá oprávnenosti a požiadavky na partnerstvá.
* Prezentácia úspešných projektov ako inšpirácie pre ďalších potenciálnych žiadateľov.
* Zdieľanie príkladov dobrej praxe zo Slovenska aj zahraničia.

Prostredníctvom tejto aktivity sa vytvára silné prepojenie medzi slovenskými subjektmi a európskymi partnerstvami, čo zvyšuje konkurencieschopnosť slovenských žiadateľov, prístup k informáciám a možnosti medzinárodnej spolupráce.

**Súlad s horizontálnymi princípmi podľa čl. 9 nariadenia o spoločných ustanoveniach, ako aj podľa uznesenia vlády SR č. 668 z 26. októbra 2022.**


AKTIVITA 1 plne reflektuje požiadavky a uplatňovanie princípov rovnosti príležitostí, environmentálnej udržateľnosti a digitálnej inklúzie. Okrem toho poskytuje mechanizmy na posilnenie spolupráce medzi verejným, súkromným a akademickým sektorom, čím prispieva k zlepšeniu regionálneho rozvoja a inovačných kapacít Slovenska.

Všetky informačné podujatia, školenia, workshopy a individuálne konzultácie budú prístupné bez ohľadu na rod, vek, zdravotné postihnutie, národnosť alebo iné osobné charakteristiky. Pri organizácii podujatí bude kladený dôraz na minimalizáciu environmentálnych dopadov. Workshopy a semináre poskytujú nielen praktické návody na prípravu žiadostí, ale aj podporu pri používaní digitálnych nástrojov a platforiem, ktoré sú nevyhnutné pre zapojenie do európskych partnerstiev. Online formáty podujatí umožňujú účasť aj osobám z geograficky alebo sociálne znevýhodnených oblastí, čím podporujú digitálnu inklúziu a rovnaký prístup k príležitostiam.

Týmito opatreniami je zabezpečené, že všetky aspekty aktivity spĺňajú horizontálne princípy a podporujú inkluzívny, udržateľný a spravodlivý rozvoj.

***AKTIVITA 2 Implementácia mechanizmu grantovej podpory***

Cieľom tejto aktivity je zvýšiť objem finančnej podpory získanej slovenskými subjektmi z programu Horizont Európa v rámci európskych partnerstiev prostredníctvom efektívneho implementačného mechanizmu, ktorý je znázornený na obr. nižšie.. Aktivita sa zameriava na uľahčenie prístupu k financovaniu a zvýšenie úspešnosti slovenských projektov v medzinárodných výzvach. Kľúčovou súčasťou mechanizmu je poskytovanie komplexnej metodickej a administratívnej podpory, ktorá umožní slovenským žiadateľom efektívne sa zapojiť do partnerstiev, pripravovať kvalitné projektové žiadosti a úspešne realizovať získané granty.



Zdroj: CVTR SR

Táto aktivita zahŕňa nasledovné hlavné oblasti: 1. Administrácia hodnotenia, schvaľovania žiadostí a poskytovanie grantovej podpory; 2. Vyhodnotenie mechanizmu grantovej podpory.

**Administrácia hodnotenia, schvaľovania žiadostí a poskytovanie grantovej podpory:**

* Posudzovanie formálnych náležitostí a oprávnenosti slovenských žiadateľov podľa národných kritérií (national eligibility criteria).
* Kontrola úplnosti dokumentácie, vrátane rozpočtov, plánovaných výstupov a súladu projektu s výzvou.
* Komunikácia so žiadateľmi v prípade potreby doplnenia alebo úpravy žiadosti.
* Vypracovanie formálneho hodnotenia a správy o oprávnenosti slovenských subjektov pre hodnotiaci proces na úrovni partnerstva.
* Informovanie úspešných žiadateľov o výsledkoch hodnotenia a výške prideleného grantu.
* Príprava a podpis zmlúv o financovaní medzi CVTI SR a slovenskými subjektmi.
* Poskytovanie grantovej podpory
* Schvaľovanie žiadostí o platbu (ak relevantné)
* Riešenie otázok a problémov pri čerpaní grantových prostriedkov, aby sa zabezpečila hladká realizácia projektov.
* Administrácia žiadostí užívateľov

**Vyhodnotenie mechanizmu grantovej podpory:**

* Analýza úspešnosti poskytnutej podpory, vrátane objemu financovania získaného slovenskými žiadateľmi a počtu úspešných projektov.
* Zber spätnej väzby od žiadateľov a partnerov s cieľom identifikovať slabé miesta a navrhnúť zlepšenia grantového mechanizmu.
* Príprava záverečnej správy o implementácii mechanizmu s odporúčaniami na jeho optimalizáciu pre budúce výzvy.

Táto aktivita má zásadný význam pre posilnenie medzinárodnej konkurencieschopnosti slovenských subjektov, podporu ich zapojenia do európskych výskumných a inovačných aktivít a efektívne využitie dostupných finančných nástrojov.

**Súlad s horizontálnymi princípmi podľa čl. 9 nariadenia o spoločných ustanoveniach, ako aj podľa uznesenia vlády SR č. 668 z 26. októbra 2022.**

V rámci AKTIVITY 2 bude zabezpečené dodržiavanie horizontálnych princípov nakoľko pri všetkých aktivitách, ako sú konzultácie, poskytovanie informácií či hodnotenie projektov je zabezpečený rovnaký prístup pre ženy, mužov a osoby z rôznych marginalizovaných skupín.

Metodické dokumenty a poradenstvo budú pripravené tak, aby podporovali diverzitu a zapájanie žien a mladých výskumníkov do projektov. Poradenstvo, podpora a hodnotenie projektov sú vykonávané objektívne, bez akejkoľvek diskriminácie na základe veku, rodu, zdravotného postihnutia, národnosti či iných osobných charakteristík.

Podpora slovenských žiadateľov zahŕňa zohľadnenie princípov udržateľnosti vo všetkých fázach projektov, od prípravy žiadostí až po realizáciu. Konzultácie a metodické materiály budú klásť dôraz na environmentálne zodpovedné plánovanie projektov (napr. zníženie uhlíkovej stopy, efektívne využívanie zdrojov).

Všetky relevantné informácie o výzvach, pravidlách oprávnenosti a možnostiach zapojenia do programu Horizont Európa budú zverejnené na verejných platformách a distribuované formou newsletterov a webových aktualít, čo umožňuje oslovovať aj subjekty z menej rozvinutých regiónov Slovenska, pričom konzultácie a poradenstvo budú prispôsobené ich špecifickým potrebám.

Pri výbere hodnotení projektov budú striktne dodržiavané pravidlá transparentnosti, spravodlivosti a nediskriminácie. Národné kritériá oprávnenosti budú jasne definované a zverejnené vopred.

Týmto spôsobom aktivita reflektuje národné aj európske horizontálne princípy, podporuje udržateľný rozvoj a zaručuje rovnaký prístup k financovaniu pre všetky zainteresované subjekty.

***PODPORNÁ AKTIVITA***

* *projektový a finančný manažment*
* *komunikácia, diseminácia, exploitácia*

Táto podporná aktivita je navrhnutá na zabezpečenie efektívneho riadenia projektu, správneho finančného manažmentu a transparentnej komunikácie s cieľovými skupinami a zainteresovanými stranami. Aktivita zároveň podporuje šírenie výstupov projektu a zabezpečuje, aby informácie o aktivitách a výsledkoch projektu boli dostupné a využiteľné na národnej aj medzinárodnej úrovni.

Jej cieľom je zabezpečiť efektívnu koordináciu všetkých projektových aktivít a zabezpečiť ich implementáciu v súlade so schváleným harmonogramom a rozpočtom, riadiť finančné procesy projektu vrátane monitorovania čerpania rozpočtu a reportovania, šíriť informácie o výsledkoch projektu a zvyšovať povedomie o možnostiach zapojenia do európskych partnerstiev prostredníctvom cielených komunikačných aktivít.

Hlavné činnosti podporné aktivity:

Projektový manažment:

* Koordinácia projektového tímu a zabezpečenie súladu medzi jednotlivými aktivitami projektu.
* Príprava a aktualizácia plánov implementácie projektu, vrátane harmonogramu, rozpočtu a manažmentu rizík.
* Monitorovanie a hodnotenie priebehu projektu, identifikácia potenciálnych rizík a návrhy na ich riešenie.
* Príprava pravidelných správ pre poskytovateľa grantu, vrátane priebežných a záverečných správ o pokroku a výsledkoch projektu.

Finančný manažment:

* Správa finančných tokov projektu a pravidelná kontrola čerpania rozpočtu v súlade s podmienkami poskytovateľa grantu.
* Príprava finančných reportov a podkladov pre audit projektu.
* Poradenstvo pri hlavných aktivitách projektu v otázkach financovania a administratívy.

Komunikácia, diseminácia a využitie výsledkov projektu:

* Príprava komunikačnej stratégie na efektívne oslovenie cieľových skupín vrátane výskumných inštitúcií, akademického sektora, podnikateľského prostredia a verejnosti.
* Zabezpečenie viditeľnosti projektu a jeho financovania v súlade s požiadavkami poskytovateľa grantu.
* Príprava a publikovanie výstupov projektu vrátane prípadových štúdií, analýz a úspešných príbehov.
* Zdieľanie výstupov projektu s národnými a medzinárodnými partnermi, vrátane organizácií zapojených do európskych partnerstiev.
* Spolupráca s médiami na zvýšenie viditeľnosti projektu a jeho prínosov pre Slovensko.

Hodnotenie a spätná väzba:

* Realizácia hodnotenia efektivity komunikačných a diseminačných aktivít.
* Zber a analýza spätnej väzby od cieľových skupín s cieľom optimalizovať ďalšie aktivity.
* Príprava záverečnej správy o komunikačných a diseminačných výsledkoch vrátane návrhov na ďalšie využitie výstupov projektu.

Podporná aktivita zabezpečí hladký priebeh projektu, efektívne využitie zdrojov a transparentnú komunikáciu s cieľovými skupinami. Vďaka nej budú výstupy projektu široko dostupné a využiteľné, čo prispeje k zvýšeniu povedomia o možnostiach európskych partnerstiev a k posilneniu pozície Slovenska v medzinárodnom výskumno-inovačnom priestore.

1. **Predpokladaný časový rámec**

|  |  |
| --- | --- |
| **Predpokladaný dátum vyhlásenia výzvy vo formáte mesiac/rok** | 1/2025 |
| **Predpokladaná doba realizácie NP v mesiacoch** | 58 |

*Termíny v tabuľke nie sú záväzné.*

1. **Finančný rámec[[24]](#footnote-24)**
2. **žiadateľa**

|  |  |  |
| --- | --- | --- |
| **Fond** | Európsky fond regionálneho rozvoja | |
| **Celkové oprávnené výdavky NP podľa kategórie regiónu[[25]](#footnote-25) (v EUR)** | menej rozvinutý región | 17 808 437,50 € |
| viac rozvinutý región | 12 816 562,50 € |
| **Zdroj EÚ podľa kategórie regiónu[[26]](#footnote-26) (v EUR)** | menej rozvinutý región | 15 137 171,87 € |
| viac rozvinutý región | 5 126 625,00 € |
| **Zdroj ŠR podľa kategórie regiónu[[27]](#footnote-27) (v EUR)** | menej rozvinutý región | 2 671 265,63 € |
| viac rozvinutý región | 7 689 937,50 € |
| **Vlastné zdroje prijímateľa[[28]](#footnote-28) podľa kategórie regiónu[[29]](#footnote-29) (v EUR)** | menej rozvinutý región | 0 € |
| viac rozvinutý región | 0 € |
| **Miera spolufinancovania (v %)** | Zdroj EÚ | 66,16 % |
| Štátny rozpočet SR | 33,84 % |
| Prijímateľ | 0 % |
| **Uplatňovanie špecifického pravidla financovania[[30]](#footnote-30) (ak relevantné)** |  | |
| **Zdroj pro-rata (v %)** | menej rozvinutý región | sa nevypĺňa |
| viac rozvinutý región | sa nevypĺňa |
| **V prípade uplatňovania systému pro-rata uveďte spôsob jeho stanovenia (pomer medzi VRR a MRR), ktorý sa uplatňuje v prípade realizácie operácií s prínosom pre oba kategórie regiónov, vrátane názvu dokumentu v akom bol stanovený.** | Na aktivitu bude aplikovaný pomer rozdelenia alokácie medzi jednotlivými kategóriami regiónov na základe podielu výskumných organizácií pôsobiacich v Bratislavskom kraji. Tento podiel je podľa údajov SK CRIS k 31.12.2022 na úrovni 41,85 % a bude predstavovať podiel alokácie VRR z celkovej alokácie aktivity, podiel MRR bude predstavovať 58,15% | |

1. **Rozpočet**

*V tejto časti uveďte, ako bol pripravovaný indikatívny rozpočet a ako spĺňa kritérium „hodnota za peniaze“, t. j. akým spôsobom bola odhadnutá cena za každú položku, napr. prieskum trhu, analýza minulých výdavkov spojených s podobnými aktivitami, nezávislý znalecký posudok. V prípade, ak príprave projektu predchádza vypracovanie štúdie uskutočniteľnosti, ktorej výsledkom je, okrem iného aj určenie výšky alokácie, je potrebné uviesť túto štúdiu ako zdroj určenia výšky finančných prostriedkov. Skupiny výdavkov doplňte v súlade s Príručkou k oprávnenosti výdavkov v platnom znení. V prípade infraštruktúrnych projektov, ako aj projektov súvisiacich s obnovou mobilných prostriedkov, sa do ukončenia verejného obstarávania uvádzajú položky rozpočtu len do úrovne aktivít.*

*Uveďte, či bude v národnom projekte využité zjednodušené vykazovanie výdavkov a ak áno, ktorá forma. V prípade využitia paušálnej sadzby, ktorej výška je stanovená v nariadení, sa spôsob stanovenia sadzby nepožaduje.*

*V prípade, že žiadateľ/partner poskytuje finančný príspevok užívateľovi, identifikujte v tabuľke nižšie, o ktoré skupiny výdavkov ide.*

**Indikatívna výška finančných prostriedkov určených na realizáciu národného projektu a ich výstižné zdôvodnenie**

|  |  |  |
| --- | --- | --- |
| **Predpokladané finančné prostriedky na aktivity NP** | **Celkové oprávnené výdavky**  **(v EUR)** | **Plánované vecné vymedzenie** |
| **Hlavné aktivity** | | |
| **Aktivita 1: Strategická podpora vstupu slovenských subjektov do európskych partnerstiev** | **3 214 015,33 €** | **Predpokladané celkové finančné prostriedky na aktivitu** |
| 112 - zásoby | 48 870 € | IKT vybavenie pre personál projektu – kancelárska a výpočtová technika (Indikatívne náklady boli stanovené analýzou minulých výdavkov spojených s podobnými aktivitami) |
| 512 – cestovné náhrady | 86 124,70 € | Zahraničné a tuzemské pracovné cesty, účastnícke poplatky na domáce alebo zahraničné konferencie a iné podujatia, cestovné náhrady pre zahraničných spíkrov (Indikatívne náklady boli stanovené analýzou minulých výdavkov spojených s podobnými aktivitami) |
| 518 – ostatné služby | 502 080,63 € | Softvérové licencie, aktualizácie web stránky, organizácia informačných podujatí, aktivity spojené s hľadaním jednak partnerov zo Slovenskej republiky pre vznikajúce partnerstvá krajín z EÚ a opačne (Indikatívne náklady boli stanovené analýzou minulých výdavkov spojených s podobnými aktivitami) |
| 521 - mzdové výdavky | 2 576 940 € | Mzdy na odborný a administratívny personál projektu počas celého trvania projektu Indikatívne náklady na priemerné mesačné náklady celkovej ceny práce na tieto pozície boli stanovené v súlade s politikou organizácie a na základe mzdovej analýzy. V rámci tejto položky boli zahrnuté pozície 7 FTE Koordinátor spolupráce EÚ partnerstiev, 3FTE Špecialista implementácie EÚ partnerstiev 3FTE, externý pracovník – 8 dohôd. Výpočet: (7 x 3867,39 € + 3 x 2906,09 € + 8 x 27 €/1hod x 40 hod/mesiac) x 58 mesiacov = 2 576 940 € |
| **Aktivita 2: Implementácia mechanizmu grantovej podpory** | **25 407 480 €** | **Predpokladané celkové finančné prostriedky na aktivitu** |
| 112 - zásoby | 28 080 € | IKT vybavenie – kancelárska a výpočtová technika (Indikatívne náklady boli stanovené analýzou minulých výdavkov spojených s podobnými aktivitami) |
| 518 – ostatné služby | 14 600 € | Softvérové licencie, nevyhnutné prekladateľské služby (Indikatívne náklady boli stanovené analýzou minulých výdavkov spojených s podobnými aktivitami) |
| 352 – poskytnutie dotácií/príspevkov voči tretím osobám | 24 200 000 € | Poskytnutie grantovej podpory. Indikatívne náklady boli stanovené odhadovaným prepočtom na základe štatistík EK nasledovne: predpokladaný počet podporených projektov je cca 50 - 60 a predpokladaná výška je cca 400 000 – 480 000 €/projekt). |
| 521 - mzdové výdavky | 1 164 800 € | Mzdy na odborný a administratívny personál projektu počas celého trvania projektu. Indikatívne náklady na priemerné mesačné náklady celkovej ceny práce na tieto pozície boli stanovené v súlade s politikou organizácie a na základe mzdovej analýzy. V rámci tejto položky boli zahrnuté pozície 5 FTE Administrátor podpory EÚ partnerstiev, 2 FTE Odborný administratívny personál. Výpočet: (5 x 3 400 € + 2 x 2 700 €) x 52 mesiacov = 1 164 800 € |
| **Hlavné aktivity spolu** | **28 621 495,33 €** |  |
| **Podporné aktivity** | | |
| 907 – paušálna sadzba na nepriame výdavky | 2 003 504,67 € | Paušálna sadzba je stanovená vo výške 7% a bude využitá na náklady súvisiace s realizáciou jednotlivých činností národného projektu vrátane projektového a finančného manažmentu. |
| **Podporné aktivity SPOLU** | **2 003 504,67 €** |  |
| **CELKOM** | **30 625 000,00 €** |  |

***Uvedený rozpočet je indikatívny, štruktúru výdavkov ako aj pomer výdavkov medzi aktivitou 1 a 2 je možné upraviť pri zachovaní alokácie na poskytnutie dotácií/príspevkov voči tretím osobám.***

*V prípade zvýšenia celkových oprávnených výdavkov NP (po jeho schválení komisiou pri Monitorovacom výbore pre Program Slovensko 2021 – 2027) o viac ako 15 % (a nejde o prípad, kedy je určenie alokácie výsledkom realizovanej štúdie uskutočniteľnosti), riadiaci orgán / sprostredkovateľský orgán predloží pred vyhlásením výzvy na schválenie príslušnej komisii pri Monitorovacom výbore pre Program Slovensko 2021 – 2027 upravený zámer NP.*

*Ostatné zmeny v rozpočte projektu (napr. doplnenie novej skupiny výdavkov, vypustenie skupiny výdavkov, zvýšenie alebo zníženie výšky oprávnených výdavkov v rámci skupín výdavkov a pod.) nie je potrebné predkladať na schválenie príslušnej komisii pri Monitorovacom výbore pre Program Slovensko 2021 – 2027.*

1. **Ďalšie informácie o národnom projekte**

*Definuje riadiaci orgán / sprostredkovateľský orgán, ak je to relevantné, v nadväznosti na zameranie projektu (napr. v prípade IT projektov odkaz na dokumentáciu projektu dostupnú v Metainformačnom systéme Ministerstva investícií, regionálneho rozvoja a informatizácie Slovenskej republiky* [*https://metais.vicepremier.gov.sk/*](https://metais.vicepremier.gov.sk/)*).*

1. Formulár zámeru NP predstavuje minimálny obsahový štandard, ktorý je poskytovateľ oprávnený dopĺňať a rozširovať na základe svojich potrieb. [↑](#footnote-ref-1)
2. Uviesť aj názov sekcie, ak je to relevantné. Žiadateľom je osoba, ktorá žiada o poskytnutie príspevku do nadobudnutia účinnosti zmluvy o poskytnutí nenávratného finančného príspevku alebo právoplatnosti rozhodnutia podľa § 13 ods. 2 zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov, alebo osoba, ktorá predkladá zámer NP. [↑](#footnote-ref-2)
3. Pod partnerom sa rozumie partner ako je definovaný v § 3, písm. t) zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov. [↑](#footnote-ref-3)
4. Uveďte, na základe akých kritérií bol partner vybraný, alebo ak boli kritériá zverejnené, uveďte odkaz na internetovú stránku, kde sú dostupné. Ako kritérium pre výber partnera môže byť tiež uvedená predchádzajúca spolupráca žiadateľa s partnerom, ktorá bude náležite opísaná a odôvodnená, avšak nejde o spoluprácu, ktorá by v prípade verejných prostriedkov spadala pod pôsobnosť zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. [↑](#footnote-ref-4)
5. Zo zoznamu sa vyberie:

   "**áno**" v prípade, ak sa projekt plánuje realizovať výhradne v lokalitách Atlasu rómskych komunít a bude financovaný z alokácie so špecifickým určením pre marginalizované rómske komunity,

   "**nie**" v prípade, ak sa projekt neplánuje realizovať v lokalitách Atlasu rómskych komunít a nebude financovaný z alokácie so špecifickým určením pre marginalizované rómske komunity,

   "**čiastočne**" v prípade, ak sa celý projekt, resp. aj časť projektu plánuje realizovať v lokalitách Atlasu rómskych komunít a nebude financovaný z alokácie so špecifickým určením pre marginalizované rómske komunity,

   "**nepriamo**" v prípade, ak sa:

   projekt plánuje realizovať bez potreby sledovať prepojenie na lokality Atlasu rómskych komunít, čiastočne bude financovaný z alokácie so špecifickým určením pre marginalizované rómske komunity a realizácia projektu predpokladá vplyv aj na marginalizované rómske komunity – tento vplyv sa bližšie uvádza v rámci rámcového popisu projektu.

   projekt plánuje realizovať bez potreby sledovať prepojenie na lokality Atlasu rómskych komunít, nebude financovaný z alokácie so špecifickým určením pre marginalizované rómske komunity, ale realizácia projektu môže mať vplyv aj na marginalizované rómske komunity. [↑](#footnote-ref-5)
6. V prípade zámeru NP, ktorý sa plánuje financovať z viacerých cieľov politiky súdržnosti / priorít / špecifických cieľov / opatrení sa vyberú zo zoznamu viaceré položky.

   Zákon č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov, Rámec implementácie fondov a metodický dokument č. 2 riadiaceho orgánu pre Program Slovensko neobmedzujú, resp. nevylučujú možnosť spojiť dva schválené zámery národných projektov do jednej výzvy, resp. na jeden schválený zámer národného projektu vyhlásiť dve výzvy na predloženie národných projektov. V takýchto prípadoch bude riadiaci orgán posudzovať výzvu tak, aby boli splnené všetky parametre schváleného/schválených zámeru/zámerov národného projektu berúc na zreteľ povolené odchýlky. [↑](#footnote-ref-6)
7. V prípade Fondu na spravodlivú transformáciu sa vyberie "-". [↑](#footnote-ref-7)
8. V súlade s informačným monitorovacím systémom. [↑](#footnote-ref-8)
9. V prípade, ak ide o prijímateľa, ktorý nie je určený v Programe Slovensko, alebo ktorého kompetencie nevyplývajú z osobitných predpisov podľa zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov, príslušná komisia pri Monitorovacom výbore pre Program Slovensko schválením zámeru NP schvaľuje aj prijímateľa NP. V opačnom prípade sa prijímateľ NP neposudzuje. [↑](#footnote-ref-9)
10. Zapojenie, resp. nezapojenie partnera ako je definovaný v § 3, písm. t) zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov do implementácie projektu nie je predmetom vypĺňania tejto časti zámeru NP. [↑](#footnote-ref-10)
11. Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia (ďalej len „NSU“). [↑](#footnote-ref-11)
12. Aktuálny zoznam európskych partnerstiev je uvedený v prílohe 7 k Usmerneniam k prvému strategickému plánu pre program Horizont Európa. ( <https://research-and-innovation.ec.europa.eu/document/download/fd318c10-657f-4430-b2a1-023f3c5a02e2_en?filename=ec_rtd_orientations-he-strategic-plan_122019.pdf>) [↑](#footnote-ref-12)
13. Partnerstvá druhého strategického plánu sú uvedené v druhom strategickom pláne. (<https://op.europa.eu/en/web/eu-law-and-publications/publication-detail/-/publication/6abcc8e7-e685-11ee-8b2b-01aa75ed71a1>) [↑](#footnote-ref-13)
14. Tabuľka zahŕňa účasť v spolu-financovaných a inštitucionalizovaných partnerstvách, naopak nie sú zahrnuté tzv. spolu-programované, ktoré nie je možné podporovať z EŠIF. [↑](#footnote-ref-14)
15. V prípade, ak je to relevantné, uveďte aj ukončené národné projekty z programového obdobia 2014 – 2020. [↑](#footnote-ref-15)
16. Povinnosť uvádzať minimálne jeden merateľný ukazovateľ výsledku neplatí pre nasledovné výnimky:

    projekty technickej pomoci (okrem aktivít technickej pomoci zameraných na financovanie informačných systémov, Centrálneho plánu vzdelávania, vzdelávania administratívnych kapacít a materiálovo-technického zabezpečenia),

    projekty návratnej finančnej pomoci,

    projekty v rámci, ktorých je cieľová skupina:

    a) totožná s účastníkmi projektu,

    b) bude monitorovaná prostredníctvom spoločných merateľných ukazovateľov programu – výsledku v súlade s prílohou I nariadenia EP a Rady (EÚ) 2021/1057 o ESF+ (karta účastníka) a súčasne platí jedna z dvoch nasledujúcich pod podmienok: projekty sú financované z ESF+, alebo projekty sú financované FST v súlade s čl. 8 písm. k) až m) nariadenia EP a Rady (EÚ) 2021/1056 o FST.

    typy akcií, pre ktoré neboli stanovené výsledkové merateľné ukazovatele programu a pre ktoré nie je zmysluplné stanovovať kvantifikované výsledky t. j. merateľné ukazovatele projektu. Popis cieľa projektu predstavujúci výsledok. Ide napríklad o intervencie zamerané na obstaranie štúdií alebo projektovej dokumentácie a pod. Riadiaci orgán pre Program Slovensko osobitne posudzuje potenciál zámeru národného projektu generovať kvantifikovateľné výsledky v podobe merateľných ukazovateľov projektu, ktorých definovanie je preferované. [↑](#footnote-ref-16)
17. V odôvodnených prípadoch sa uvedená tabuľka nevypĺňa, pričom je nevyhnutné do tejto časti uviesť podrobné a jasné zdôvodnenie, prečo nie je možné uviesť požadované údaje. [↑](#footnote-ref-17)
18. Uvádza sa kód merateľného ukazovateľa projektu, nie kód spoločného, resp. špecifického merateľného ukazovateľa programu. Ak merateľný ukazovateľ projektu ešte nemá pridelený kód, uvádza sa „n/a“. [↑](#footnote-ref-18)
19. V zmysle zmluvy o poskytnutí nenávratného finančného príspevku sa pre typ merateľného ukazovateľa projektu – výstup štandardne cieľová hodnota nastavuje ku koncu realizácie národného projektu. Pre typ merateľného ukazovateľa projektu – výsledok sa štandardne cieľová hodnota nastavuje na obdobie udržateľnosti národného projektu. [↑](#footnote-ref-19)
20. Ak iný údaj ešte nemá pridelený kód, uvádza sa „n/a“. [↑](#footnote-ref-20)
21. Ak nie je možné uviesť početnosť cieľovej skupiny, uveďte do tejto časti zdôvodnenie. [↑](#footnote-ref-21)
22. Užívateľ sa na rozdiel od partnera nepodieľa na realizácii projektu žiadateľa, ale môže využiť finančný príspevok na realizáciu aktivít definovaných poskytovateľom vo výzve (napr. nákup a inštalácia kotla). Podľa § 3 písm. u) zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov, užívateľom je osoba, ktorej prijímateľ alebo partner poskytuje finančné prostriedky z príspevku na základe predchádzajúceho súhlasu poskytovateľa a v súlade so zmluvou uzavretou medzi prijímateľom a užívateľom alebo partnerom a užívateľom alebo iným obdobným právnym vzťahom medzi prijímateľom a užívateľom alebo partnerom a užívateľom. [↑](#footnote-ref-22)
23. Uvádza sa typ subjektu/osôb (napr. neverejní poskytovatelia soc. služieb, dlhodobí uchádzači o zamestnanie), alebo právna forma. [↑](#footnote-ref-23)
24. Finančný rámec je potrebné uvádzať za celý NP spolu a v prípade financovania NP z viacerých priorít/špecifických cieľov, aj v rozdelení podľa špecifických cieľov. [↑](#footnote-ref-24)
25. V prípade Kohézneho fondu vyberte „neaplikuje sa“. [↑](#footnote-ref-25)
26. V prípade Kohézneho fondu vyberte „neaplikuje sa“. [↑](#footnote-ref-26)
27. V prípade Kohézneho fondu vyberte „neaplikuje sa“. [↑](#footnote-ref-27)
28. Uveďte v súlade so Stratégiou financovania Európskeho fondu regionálneho rozvoja, Európskeho sociálneho fondu plus, Kohézneho fondu, Fondu na spravodlivú transformáciu a Európskeho námorného, rybolovného a akvakultúrneho fondu na programové obdobie 2021 – 2027 [↑](#footnote-ref-28)
29. V prípade Kohézneho fondu vyberte „neaplikuje sa“. [↑](#footnote-ref-29)
30. Uveďte konkrétne číslo tabuľky a jej názvu podľa Stratégie financovania Európskeho fondu regionálneho rozvoja, Európskeho sociálneho fondu plus, Kohézneho fondu, Fondu na spravodlivú transformáciu a Európskeho námorného, rybolovného a akvakultúrneho fondu na programové obdobie 2021 – 2027. [↑](#footnote-ref-30)