**Zámer národného projektu**

**Názov národného projektu (ďalej aj „NP“):** **Podpora** **podnikateľského a inovačného potenciálu študentov**

**Žiadateľ:**

|  |  |
| --- | --- |
| **Obchodné meno/názov** | Ministerstvo školstva, výskumu, vývoja a mládeže Slovenskej republiky |
| **Právna forma** | rozpočtová organizácia |
| **Sídlo** | Stromová 1 |
| **IČO** | 00164381 |

**Poskytovateľ: Ministerstvo školstva, výskumu, vývoja a mládeže SR**

**Partner, ktorý sa bude zúčastňovať na implementácii aktivít NP (ak je to relevantné)**

|  |  |
| --- | --- |
| **Obchodné meno/názov** | N/A |
| **Právna forma** | N/A |
| **Sídlo** | N/A |
| **IČO** | N/A |
| **Zdôvodnenie potreby partnera NP** | N/A |
| **Kritériá pre výber partnera** | N/A |
| **Má partner jedinečné postavenie na implementáciu týchto aktivít?**  **Ak áno, na akom základe?** | N/A |

**Sumárne informácie o NP**

|  |  |
| --- | --- |
| **Celkové oprávnené výdavky NP (v EUR)** | 8 970 760,00 |
| **Miesto realizácie projektu (na úrovni kraja, resp. celé územie Slovenskej republiky)** | Celá SR |
| **Identifikácia hlavných cieľových skupín (ak relevantné)** | - |
| **Projekt so špecifickým určením pre marginalizované rómske komunity** | nie |

**Začlenenie národného projektu v štruktúre Programu Slovensko**

|  |  |
| --- | --- |
| **Cieľ politiky súdržnosti** | 1 Konkurencieschopnejšia a inteligentnejšia Európa vďaka presadzovaniu inovatívnej a inteligentnej transformácie hospodárstva a regionálnej prepojenosti IKT |
| **Priorita** | 1P1 Veda, výskum a inovácie |
| **Špecifický cieľ** | RSO1.4 Rozvoj zručností pre inteligentnú špecializáciu, priemyselnú transformáciu a podnikanie |
| **Opatrenie (ak relevantné)** | 1.4.1 Zručnosti pre posilnenie konkurencieschopnosti a hospodárskeho rastu a budovanie kapacít pre SK RIS3 |
| **Súvisiace typy akcií** | Podpora tvorby a/alebo inovácie a zavádzania študijných programov pre 1. až 3. stupeň vysokoškolského štúdia podľa potrieb domén RIS3 (napr. tvorba/rozvoj ponuky predmetov v slovenskom a/alebo v cudzom jazyku, zavádzanie inovatívnych metód vzdelávania, podpora infraštruktúry a vybavenia pre praktickú výuku v prepojení na špecifické / pokročilé zručnosti, zapájanie expertov z praxe a zahraničia do vzdelávania, praktické vzdelávanie, propagácia a i.) |

**Zákonné požiadavky**

**§ 23 ods. 3 zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov**

1. **Dôvod určenia prijímateľa NP**

Určenie Ministerstva školstva, výskumu, vývoja a mládeže Slovenskej republiky (ďalej len „MŠVVaM SR“) ako prijímateľa národného projektu vyplýva zo zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, v zmysle ktorého je MŠVVaM SR ako ústredný orgán štátnej správy SR kompetenčne zodpovedný okrem iného za oblasť vysokých škôl, celoživotného vzdelávania, výskumu a vývoja.

MŠVVaM SR vytvára podmienky na rozvoj vysokých škôl a vysokoškolského vzdelávania; zodpovedá za aktualizáciu a rozvoj právnych predpisov v oblasti vysokého školstva (ust. § 102 ods. 2 písm. a) zákona č. 131/2002 Z. z. o vysokých školách v znení neskorších predpisov)

Na základe vyššie uvedeného je MŠVVaM SR oprávneným orgánom na vytváranie podmienok pre rozvíjanie vysokoškolského vzdelávania, ktoré bude atraktívne pre záujemcov o štúdium a zároveň bude svojou kvalitou spôsobilé konkurovať zahraničnému prostrediu. Uvedený cieľ má MŠVVaM SR v záujme podporiť práve realizáciou pripravovaného projektu, zameraného na vytvorenie predmetov v rámci študijných programov, obsahovo orientovaných na zvyšovanie inovačného a podnikateľského potenciálu študentov.

1. **Odôvodnenie využitia NP**

Projekt je zameraný na podporu vzdelávania študentov v oblasti zvyšovania ich podnikateľských schopností a zručností, ako aj ich záujmu o realizáciu vlastných inovatívnych nápadov, ktoré majú potenciál ďalšieho hospodárskeho využitia.

Zvolenie formy národného projektu zabezpečí:

* Jednotný prístup k finančným prostriedkom na podporu vzdelávania študentov v oblasti získavania a rozvíjania podnikateľských schopností a zručností;
* Jednotné podmienky na získanie finančných prostriedkov;
* Jednotnú metodiku a jednotný obsah predmetov zameraných na rozvíjanie inovačného a podnikateľského potenciálu študentov v rámci študijných programov;
* Metodicky a obsahovo jednotný prístup vysokoškolských učiteľov a externých lektorov v oblasti vzdelávania študentov;
* Využitie existujúcich partnerských spoluprác s renomovanými zahraničnými inštitúciami – napr. s univerzitou Georgia Institute of Technology (USA), s ktorou má MŠVVaM podpísané memorandum o porozumení, ktoré vytvára príležitosť pre spoluprácu, rozvoj inovácií a podporu podnikavosti na Slovensku;
* Zjednodušenie prístupu k finančným prostriedkom zo strany užívateľov (verejné vysoké školy) v porovnaní s dopytovo-orientovanými projektami;
* Odbúranie administratívnej záťaže užívateľov (jednoduchšia administrácia zo strany užívateľov);
* Odstránenie povinnosti spolufinancovania z vlastných zdrojov zo strany vysokých škôl – forma národného projektu umožňuje užívateľom zapojiť sa do projektu bez nutnosti zohľadniť svoje finančné možnosti na povinné spolufinancovanie;
* Zníženie rizika neoprávnenosti výdavkov, chybovosti, a tým prípadnej neúspešnej realizácii aktivít v prípade dopytovo-orientovaných projektov.

Vzhľadom na charakter aktivít projektu a celospoločenský záujem na zvyšovaní kvality vysokoškolského vzdelávania a s tým súvisiacej pripravenosti absolventov uplatniť sa na trhu práce by mal byť projekt realizovaný pod gesciou rezortu a jeho vecne príslušných útvarov, dozerajúcich na efektívnosť, jednotnosť a správne obsahové zameranie vykonaných aktivít, t.j. formou národného projektu realizovaného MŠVVaM SR.

1. **Zdôvodnenie vylúčenia ,,súťažného postupu“ výberu projektu prostredníctvom výzvy**

Cieľom projektu je inovácia študijných programov na verejných vysokých školách, ktoré budú obsahovo zamerané na získavanie a prehlbovanie vedomostí a podnikateľských schopností a zručností študentov najmä v oblasti všeobecnej podnikateľskej gramotnosti a rozvoja kľúčových kompetencií zásadných pre prípravu študentov ako absolventov uplatňujúcich sa na súčasnom dynamicky sa rozvíjajúcom pracovnom trhu a v podnikateľskom prostredí. Efektívne dosiahnutie uvedeného cieľa je predpokladané práve centralizovaným spôsobom jeho realizácie, ktorý metodickou koordináciou zo strany MŠVVaM SR prinesie jednotnosť v obsahových predpokladoch vytvorených predmetov v rámci inovovaných študijných programov. Realizácia metodiky a inovovanie študijných programov samostatne na každej vysokej škole by priniesli nejednotnosť definovania obsahu predmetu. MŠVVaM SR v zmysle kompetenčného zákona zabezpečuje vytváranie metodík v oblasti rozvoja vysokého školstva, koordinuje ich zavádzanie a aplikáciu do vzdelávacieho procesu.

Realizáciou DOP by došlo k obmedzeniu inovačného potenciálu, keďže väčšina dopytovo-orientovaných projektov sa zameriava na riešenie existujúcich problémov, čím sa môže zamedziť vytváraniu nových a inovatívnych prístupov, ktoré môžu viesť k systémovým zmenám a reálnym výsledkom v novonadobudnutých zručnostiach študentov.

Navrhovaný spôsob realizácie projektu formou národného projektu bol určený aj z dôvodu nevyhnutnosti zabezpečenia flexibility a rýchlej reakcie na skutočné potreby predmetnej cieľovej skupiny - študentov VŠ. Podpora prostredníctvom NP je cielenou pomocou, ktorá poskytne potrebné nástroje a priamy prístup k vzdelaniu, prostredníctvom využitia zjednodušeného vykazovania nákladov v súlade s nariadením Európskeho parlamentu a Rady (EÚ) 2021/1060, pokiaľ ide o vymedzenie jednotkových nákladov, jednorazových platieb, paušálnych sadzieb a financovania, ktoré nie je spojené s nákladmi na refundáciu výdavkov členských štátov zo strany Komisie.

Centralizované riadenie NP znižuje administratívne náklady a umožňuje efektívnejšiu koordináciu v porovnaní s projektmi realizovanými prostredníctvom dopytovo orientovanej výzvy. NP ponúka vyššiu mieru adaptability pri riešení špecifických potrieb jednotlivých vysokých škôl a študentov. Proces vyhlasovania dopytovo orientovanej výzvy je časovo náročnejší a administratívne zložitejší, čo môže spomaliť poskytovanie intervencií pre vysoké školstvo v tomto programovom období.

1. **Uplatnenie princípu partnerstva pri príprave zámeru národného projektu**

MŠVVaM SR ako vecný gestor zorganizovalo k zámeru NP verejnú diskusiu formou online stretnutia členov a pozorovateľov komisie cieľa politiky 1 (ďalej len „CP1“), ktoré sa uskutočnilo dňa 22.11.2024. Do diskusie boli pozvaní aj zástupcovia všetkých vysokých škôl pôsobiacich v Slovenskej republike a ďalšie subjekty na základe odporučenia členov komisie CP1. Podklad k stretnutiu PZ bol všetkým prihláseným účastníkom zaslaný pred online stretnutím. Cieľom online stretnutia bolo predstaviť zámer NP a prediskutovať možné zásadné návrhy na doplnenie NP, ešte pred jeho predložením na schvaľovanie v komisii CP1. Zástupcovia zúčastnených subjektov pripravovaný NP uvítali. Nakoľko na stretnutí absentovali niektorí pozvaní zástupcovia podnikateľskej sféry, MŠVVaM vyvinie aktivitu k tomu, aby zámer predstavil aj týmto zainteresovaným subjektom.

Na stretnutí neboli predložené pripomienky resp. požiadavky na úpravu PZ.

**Popis národného projektu**

1. **Východiskový stav**
2. Dokumenty na regionálnej, národnej a európskej úrovni, ktoré priamo súvisia s realizáciou NP
3. [Stratégia výskumu a inovácií pre inteligentnú špecializáciu Slovenskej republiky 2021 – 2027](https://vaia.gov.sk/wp-content/uploads/2022/12/Strategia-vyskumu-a-inovacii-pre-inteligentnu-specializaciu.pdf) (ďalej len „SK RIS3 2021+“)
4. [Národná stratégia výskumu, vývoja a inovácií 2030](https://vaia.gov.sk/wp-content/uploads/2023/05/01_Narodna-strategia-vyskumu-vyvoja-a-inovacii_vlastny-material_V2.pdf)
5. [Akčný plán národnej stratégie výskumu, vývoja a inovácií 2030](https://vaia.gov.sk/wp-content/uploads/2023/03/Priloha_1_Akcny_plan_final.pdf)
6. [Program Slovensko 2021 – 2027](https://www.minedu.sk/data/att/50f/25922.0589f5.pdf)
7. [Dlhodobý zámer vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl na roky 2023 – 2028](https://view.officeapps.live.com/op/view.aspx?src=https%3A%2F%2Fwww.minedu.sk%2Fdata%2Fatt%2F738%2F27121.282648.docx&wdOrigin=BROWSELINK)
8. Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov
9. [EU research and innovation strategic plan 2020 – 2024](https://commission.europa.eu/document/download/5ac1ff20-d41e-4c10-9a05-048b7339292e_en?filename=rtd_sp_2020_2024_en.pdf)
10. [EU strategic agenda for 2024-2029](https://www.consilium.europa.eu/en/european-council/strategic-agenda-2024-2029/#competitive)
11. Predchádzajúce výstupy z dostupných analýz, na ktoré nadväzuje navrhovaný zámer NP (štatistiky, analýzy, štúdie,...)

Podľa Eurobarometra o vede a technológii z roku 2021 majú mladí ľudia na Slovensku menší záujem o vedu a technológie ako priemerní občania Európskej Únie. Európsky priemer je 38 %, avšak na Slovensku má len 23 % mladých ľudí vo veku 15-24 rokov záujem o nové výskumné a technologické objavy (zdroj: Európska komisia. (2021). Special Eurobarometer 516: European citizens’ knowledge and attitudes towards science and technology[[1]](#footnote-1).

Z prieskumu realizovaného v rámci projektu To dá rozum vyplýva, že “veľká časť študentov doktorandského štúdia (ďalej len „doktorand“) si nerozvíja počas štúdia základné akademické zručnosti. Napríklad schopnosť navrhnúť a realizovať výskum/umelecký výstup (research design) si nerozvíjalo až 42 % respondentov, schopnosť prezentovať svoju vedeckú/umeleckú činnosť 43 %, znalosť výskumných metód 43 %, schopnosť publikovať v prestížnom periodiku takmer 52 %, schopnosť spolupracovať s inými disciplínami až takmer 80 % respondentov, a podobne aj schopnosť získavať granty zo slovenských schém, 94 % pri zahraničných schémach. Schopnosť spolupracovať s praxou si rozvíjala podľa zistení projektu To dá rozum len menej ako tretina respondentov (27 %)”. Rovnako, ako pri iných zamestnancoch, tak aj pri doktorandoch a postdoktorandoch často nie sú rozvíjané ani zručnosti pre prácu v režime otvorenej vedy a otvoreného vzdelávania (zdroj: MESA10. Dotazníkový prieskum To dá rozum medzi doktorandmi študujúcimi na vysokých školách na Slovensku. 2018[[2]](#footnote-2). Na uvedené výsledky reflektuje Dlhodobý zámer vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl na roky 2023 – 2028 (s. 30 – 36), ktorý ako jeden zo svojich cieľov definuje rozvoj praktických zručností doktorandov. Dlhodobý zámer zároveň poukazuje na to, že „aj vysoké školy vedia ovplyvniť štruktúru trhu práce, ak by viac viedli študentov k podnikavosti a k tomu, aby sa po skončení vysokej školy nesnažili len obsadiť nejaké pracovné miesto, ale aby miesta začali aj tvoriť. Hlavný problém odzrkadľujúci nesúlad požiadaviek zamestnávateľov a ponuky vysokých škôl sa ukazuje v tom, že absolventi vysokých škôl len v malom počte opúšťajú vysoké školy so znalosťami, zručnosťami a kompetenciami, ktoré sú na trhu práce žiadané, ale tiež s takými, ktoré by zodpovedali potenciálu uplatniť sa vzhľadom na rýchle zmeny v spoločenských a technologických trendoch“ (s. 4). Pri aktivitách podporujúcich diverzifikované profily vysokých škôl sa MŠVVaM SR v dlhodobom zámere zaviazalo, že bude spolupracovať s relevantnými externými partnermi a bude k takejto spolupráci cez svoje opatrenia podnecovať aj vysoké školy (s. 7).

Vo výsledkoch dotazníkového prieskumu To dá rozum medzi študentmi prvého a druhého stupňa vysokoškolského štúdia patrí z ich pohľadu podnikavosť a iniciatívnosť medzi jedny z najmenej rozvíjaných kompetencií. Len každý desiaty (11,4 %) respondent spomedzi zúčastnených študentov si myslí, že ich štúdium v týchto zručnostiach rozvíja. Zároveň sa z analýzy kvalitatívnych dát To dá rozum javí, že študentom počas štúdia chýba lepšie prepojenie vyučovania s praxou. Okrem toho, že by podľa ich vyjadrení počas skupinových rozhovorov privítali v rámci štúdia viac odbornej praxe, rôzne formy kontaktu s praxou im chýbajú aj priamo počas vyučovaní (zdroj: MESA10. Prepájanie vyučovania s praxou je na slovenských VŠ limitované. 2018[[3]](#footnote-3)).

V rebríčku Svetovej organizácie duševného vlastníctva (WIPO) “Global Innovation Index 2024” sa Slovensko spomedzi 133 svetových ekonomík umiestnilo až na 101. mieste pri vyhodnotení miery spolupráce medzi akademickými inštitúciami a priemyslom[[4]](#footnote-4). Prieskum realizovaný medzi slovenskými podnikmi, ktoré v rámci svojej činnosti zavádzajú inovácie, naznačuje nedostatočnú mieru spolupráce verejného a súkromného sektora. Takmer polovica opýtaných uviedla, že inovuje sama a nespolupracuje so žiadnym iným subjektom. Ak sa pri zavádzaní inovácií rozhodnú podnikatelia spolupracovať, v podstatnej miere tak robia vo vnútri súkromného sektora (43 % podnikov). Len necelá štvrtina opýtaných spolupracuje v oblasti inovácií s verejným sektorom (t. j. so štátnymi inštitúciami, verejnými vysokými školami a pod.) (zdroj: Slovak Business Agency. Bratislava, 2020: Inovačný potenciál MSP na Slovensku; Štatistický úrad Slovenskej republiky. Bratislava, 2022: Inovačná aktivita podnikov v Slovenskej republike 2018 - 2020).

Z výskumov zároveň vyplýva, že na Slovensku vzniká málo nových rýchlo rastúcich technologických firiem alebo tzv. startupov. V európskom meradle sa Slovensko umiestnilo na 25. mieste s 93 startupmi na milión obyvateľov, čo je pre porovnanie napríklad s Českom (162 startupov), Rakúskom (321 startupov) alebo Estónskom (1299 startupov) málo (zdroj: Dealroom (2023), cit. podľa: Index prosperity a finančného zdravia, (2023)[[5]](#footnote-5).

1. Problémové a prioritné oblasti, ktoré rieši zámer NP. (Zoznam známych problémov, ktoré vyplývajú zo súčasného stavu a je potrebné ich riešiť)

V rámci vysokoškolského štúdia študentom chýba rozvoj zručností akými sú podnikavosť a iniciatívnosť. S tým súvisí aj ich vnímanie nedostatočného prepojenia štúdia s praxou. Rovnaký nedostatok je vyhodnocovaný nielen z pohľadu študentov, ale aj v komplexnom, celorepublikovom meradle spolupráce medzi akademickým a priemyselným prostredím. Uvedené nedostatky vo vysokoškolskom vzdelávaní úzko súvisia s následným nedostatočným inovačným potenciálom Slovenska v medzinárodných rebríčkoch, a najmä v porovnaní so štátmi EÚ (zdroj: WIPO: Global Innovation Index 2024[[6]](#footnote-6)).

Ako vyplýva z výskumov, mladí ľudia na Slovensku majú menší záujem o vedu a technológie ako priemerní občania Európskej Únie. Slovensko je takmer na chvoste európskeho rebríčka zakladania inovatívnych foriem podnikateľských subjektov, tzv. startupov.

Všetky uvedené faktory v menšej alebo väčšej miere vplývajú na celkové vnímanie kvality vysokoškolského vzdelávania na Slovensku a možnosti uplatnenia sa po skončení štúdia, či už na trhu práce alebo vlastnou podnikateľskou aktivitou. Následkom vyhodnotenia týchto okolností je z celosvetového pohľadu nadmerný odliv talentovaných mladých ľudí, ktorí sa rozhodnú študovať v zahraničí.

Na základe vyhodnotenia známych problémov, ktoré vyplývajú z analyzovaného súčasného stavu vzdelávania a synergie akademického prostredia s praxou sú identifikovanými prioritnými oblasťami, na ktoré je pripravovaný NP zameraný:

* Podpora študentov v oblasti rozvíjania ich inovačného potenciálu;
* Podpora študentov pri nadobúdaní podnikateľských zručností;
* Rozvíjanie vedomostí a schopností študentov v oblasti možností transferu výsledkov ich vlastnej tvorivej duševnej činnosti;
* Rozvíjanie vedomostí a praktických zručností študentov v rámci činnosti inkubátorov a akcelerátorov na vysokých školách, ako aj v oblastiach start-up a spin-off spoločností ako základov podnikateľskej činnosti v modernej dobe;
* Rozvíjanie interdisciplinárnej spolupráce medzi študentami a zamestnancami vysokých škôl v rámci jednotlivých študijných programov;
* Zvyšovanie pripravenosti študentov ako budúcich absolventov na požiadavky a uplatnenie sa na trhu práce;
* Rozvíjanie spolupráce medzi akademickou sférou a podnikateľským prostredím;
* Zapojenie skúsených odborníkov z praxe do výučbového procesu;
* Zvyšovanie konkurencieschopnosti slovenských vysokých škôl vo vzťahu k zahraničiu;
* Zatraktívnenie vysokoškolského vzdelávania pre kreatívnych mladých dospelých;
* Motivovanie študentov „zostať doma“ a pomôcť budovať ekonomický rast krajiny.

Využiteľnosť projektu spočíva v jeho prínose pre skvalitňovanie podnikateľských zručností študentov, ako aj pre rozvoj synergického efektu medzi vysokými školami ako vzdelávacími ustanovizňami vychovávajúcimi študentov s podnikateľskými ambíciami a skutočným podnikateľským prostredím. Projekt má potenciál prispieť k rozvoju podnikateľských schopností mladých ľudí, zlepšiť prepojenie medzi vysokoškolským vzdelávaním a trhom a vytvoriť priaznivé prostredie pre vznik inovatívnych riešení.

1. Na ktoré z ukončených a prebiehajúcich národných projektov zámer NP priamo nadväzuje, v čom je navrhovaný NP od nich odlišný, resp. na ktoré NP čiastočne nadväzuje / prelína sa s nimi v istej časti a ako sú v ňom zohľadnené (čiastkové) výsledky/dopady predchádzajúcich NP (ak je to relevantné)

Pripravovaný národný projekt je z pohľadu zamerania sa na vysokoškolské vzdelávanie študentov v oblasti rozvíjania najmä ich podnikateľských zručností jedinečným. Svojím obsahovým zameraním súvisí s národným projektom “Národná infraštruktúra pre podporu transferu technológií na Slovensku - NITT SK II”, realizovaným CVTI SR v rámci OPII v období január 2016 – jún 2023. Hlavným cieľom aktivít v rámci NITT SK II bolo zabezpečenie systematickej a koordinovanej podpory verejným pracoviskám vedy a výskumu v oblasti aplikácie poznatkov získaných výskumno-vývojovou činnosťou do hospodárskej a spoločenskej praxe nadviazaním na výstupy národného projektu NITT SK, tieto ďalej rozvíjať v určených oblastiach, zabezpečiť kontinuitu pri poskytovaní podpory v procese transferu technológií a vytvárať podporné prvky a nástroje absentujúce v oblasti transferu technológií v SR. Hlavná aktivita bola pritom zacielená na podporu verejných výskumných inštitúcií SR (ústavy SAV, rezortné výskumné ústavy) a ich zamestnancov - výskumných pracovníkov. Zároveň sa projekt zameriaval na mobilizáciu povedomia o možnostiach využívania duševného vlastníctva formou propagácie a medializácie témy transferu technológií.

Uvedené aktivity realizované v rámci projektu NITT SK II sú čiastočne prepojené aj s aktivitami predkladaného projektu. Jedinečnosť tohto projektu však spočíva v zameraní sa na vzdelávanie študentov. Nadobúdanie vedomostí študentov o problematike transferu technológií a možnostiach jeho využitia pri nakladaní s výsledkami výskumu a vývoja je jednou z čiastkových tém, na ktoré bude zamerané vzdelávanie v rámci predmetov v študijných programoch na vysokých školách.

Predkladaný národný projekt čiastočne súvisí aj s národným projektom “Podpora rozvoja kreatívneho priemyslu”, realizovaným SIEA v rámci OPII v období marec 2017 – jún 2023. Cieľom projektu bolo rozvíjať inovačné procesy prostredníctvom vzájomnej spolupráce malých a stredných podnikov s aktérmi kreatívneho priemyslu. Zároveň vytvoriť lepšie podmienky pre tvorbu inovatívnych riešení subjektov pôsobiacich v kreatívnom priemysle, konkrétne v oblasti reklamy a marketingu, architektúry, informačných a komunikačných technológií a dizajnu, vrátane módneho dizajnu. Uvedený projekt a jeho výstupy sú v úzkoprofilovanej sfére umeleckého priemyslu a umeleckého vysokoškolského vzdelávania prepojené s predpokladanou obsahovou náplňou predmetu, v rámci ktorého sa majú študenti učiť akým spôsobom môžu transformovať svoje kreatívne nápady do praxe.

Projekt zároveň čiastočne súvisí s aktivitami národného projektu: “Národné podnikateľské centrum” (ďalej len “NPC”), ktorý bol realizovaný SBA (partner CVTI) v rámci OPVV v období máj 2014 – október 2015 a zameraný na vytvorenie Národného podnikateľského centra, ako rozhrania medzi súkromnou/podnikateľskou sférou, výskumno-vývojovou a akademickou sférou, ako aj následnými národnými projektami NPC II – BA kraj a NPC REG, realizovanými SBA (partner CVTI) v období august 2017 – október 2023. Vzdelávacie aktivity, ktoré by mali byť realizované v rámci pripravovaného národného projektu sú svojím obsahom zamerané na študentov a nadobúdanie vedomostí, ktoré im ako potenciálnym budúcim podnikateľom sprostredkúvajú NPC, z tohto dôvodu sa pri realizácii projektu predpokladá spolupráca.

Pripravovaný NP bude zároveň vykazovať istú prepojenosť aj s ďalším pripravovaným NP na poskytovanie štipendií talentovaným domácim a zahraničným študentom. Podporení štipendisti budú informovaní o možnosti voľby výberových predmetov zameraných na rozvoj podnikateľských zručností, čím im bude poskytnutá synergická podpora v rámci realizácie dvoch NP. Možnosť voľby výberových predmetov na rozvoj podnikateľských zručností bude rovnako ponúknutá aj štipendistom podporovaným v rámci obdobného projektu na poskytovanie štipendií z POO, ktorý sa aktuálne realizuje na MŠVVaM SR.

1. Administratívna, finančná a prevádzková kapacita žiadateľa

Hlavná aktivita projektu bude zabezpečená v rámci existujúcich odborných kapacít MŠVVaM SR. Vytvorený tím zamestnancov NP bude zodpovedať za tvorbu metodických materiálov potrebných na úspešnú realizáciu hlavnej aktivity a dosiahnutie vecných cieľov projektu. Tím zamestnancov NP bude zároveň koordinovať spoluprácu MŠVVaM SR so zástupcami užívateľov a zapojených subjektov do realizácie projektu. Tvoria ho pozície garant, odborník/špecialista, koordinátor aktivity a pozostáva z 5 zamestnancov.

**Garant** (1FTE)

Kvalifikovaný odborník zodpovedný za činnosť odborného tímu a nastavenie interných procesov. Zúčastňuje sa na rokovaniach a podujatiach relevantných pre ciele projektu, a to tak v rámci MŠVVaM, ako aj so zástupcami vysokých škôl a vzdelávacích inštitúcií, so zástupcami príslušných rezortov ústrednej štátnej správy SR a so zástupcami podnikateľskej sféry. Zabezpečuje efektívnu komunikáciu vnútri tímu NP, komunikuje s vedením MŠVVaM o odborných výstupoch národného projektu, vedie strategické porady a zúčastňuje sa na odborných poradách a diskusiách k národnému projektu.

Kvalifikačné predpoklady: vysokoškolské vzdelanie II. stupňa

Odborná prax: minimálne 3 roky práce v oblasti vysokého školstva (ukončené a/alebo prebiehajúce doktorandské štúdium sa započítava do počtu rokov v oblasti vysokého školstva)

**Odborník/špecialista** (3 FTE)

Odborný zamestnanec zodpovedný za odbornú prípravu, koordináciu, vyhodnocovanie a realizáciu aktivít a činností súvisiacich s implementáciou projektu a potrebných k dosiahnutiu stanovených cieľov, výstupov, výsledkov a ukazovateľov projektu. Zabezpečuje plynulý priebeh odborných činností. Zodpovedá za kvalitu nastavenia, fungovania a výkon odborných činností realizovaných v rámci projektu. Priebežne vyhodnocuje postupy, procesy a metódy, prípadne navrhuje ich revíziu a následné zavedenie do praxe projektu/aktivity/podaktivít/činností. Poskytuje odborné a metodické poradenstvo pre užívateľov a zodpovedá za prípravu zmlúv tak s užívateľmi ako aj s externými subjektmi zapojenými do aktivít projektu (napr. subjekty na zabezpečenie mediálnych činností).

Kvalifikačné predpoklady: vysokoškolské vzdelanie I. stupňa a osobitný kvalifikačný predpoklad, ak je ustanovený osobitným predpisom, alebo vysokoškolské vzdelanie druhého stupňa a osobitný kvalifikačný predpoklad, ak je ustanovený osobitným predpisom

Odborná prax: minimálne 1 rok práce v oblasti vysokého školstva (ukončené a/alebo prebiehajúce doktorandské štúdium sa započítava do počtu rokov v oblasti vysokého školstva) alebo v rámci rezortu MŠVVaM SR

**Koordinátor aktivity** (1 FTE)

Zamestnanec, ktorý koordinuje činnosti v rámci realizácie aktivity projektu. Zabezpečuje komunikáciu medzi MŠVVaM a užívateľmi projektu, ako aj spolupracujúcimi externými partnermi. Zabezpečuje operatívnu podporu pri plnení úloh odborníka/špecialistu a garanta a zber dát súvisiacich s realizáciou aktivity projektu.

Kvalifikačné predpoklady: vysokoškolské vzdelanie I. stupňa a osobitný kvalifikačný predpoklad, ak je ustanovený osobitným predpisom, alebo vysokoškolské vzdelanie druhého stupňa a osobitný kvalifikačný predpoklad, ak je ustanovený osobitným predpisom

Odborná prax: nevyžaduje sa

Administratívne riadenie v kompetencii MŠVVaM SR v rámci existujúcej organizačnej štruktúry bude zabezpečované odborom riadenia národných projektov (ORNP). ORNP zabezpečí projektové a finančné riadenie projektu, priebežné monitorovanie a vyhodnocovanie realizácie aktivít a bude dohliadať na úspešné dosiahnutie cieľov projektu. Podľa objemu spravovanej agendy bude na projekt vyčlenený požadovaný počet projektových/finančných manažérov.

Personálne kapacity boli navrhnuté s ohľadom na plynulé zabezpečenie realizácie projektu. Personálne výdavky sú nastavené v súlade so zákonom č. 55/2017 Z. z. o štátnej službe podľa náročnosti vykonávaných činností zamestnancov tímu NP.

MŠVVaM SR dlhodobo realizuje projekty financované zo štrukturálnych fondov resp. obdobných finančných mechanizmov či priamych grantov a disponuje dostatočnou kapacitou odborných pracovníkov z oblasti projektového a ekonomického riadenia a personálnej agendy spojenej s implementáciou daných projektov. MŠVVaM SR disponuje prevádzkovými kapacitami (administratívne priestory, IKT apod.) potrebnými pre úspešnú implementáciu hlavnej aktivity národného projektu.

Realizáciou predkladaného NP sa plánujú zabezpečiť priame a ostatné výdavky projektu súvisiace výlučne s realizáciou projektu, mimo rozpočet MŠVVaM SR.

1. **Hlavné ciele NP (stručne):**

Hlavným cieľom projektu je podpora inovovania študijných programov na vysokých školách vytvorením predmetov, ktoré budú svojím obsahom zamerané na vzdelávanie zvyšujúce podnikateľský a inovačný potenciál študentov, nadobúdaním relevantných vedomostí a rozvíjaním kľúčových podnikateľských zručnosti. Absolvovanie vytvoreného predmetu má za cieľ podporiť študentov v realizácii vlastných podnikateľských nápadov, ale aj zvýšiť ich pripravenosť pre potreby súčasného trhu práce. V neposlednom rade je cieľom projektu posilnenie prepojenia medzi akademickou sférou a podnikateľským prostredím, formou spolupráce so skúsenými odborníkmi z praxe.

1. **Merateľné ukazovatele NP a iné údaje**

**Zoznam merateľných ukazovateľov projektu**

|  |  |  |  |  |
| --- | --- | --- | --- | --- |
| **Typ merateľného ukazovateľa projektu** | **Kód merateľného ukazovateľa projektu** | **Názov merateľného ukazovateľa projektu** | **Merná jednotka merateľného ukazovateľa projektu** | **Indikatívna cieľová hodnota** |
| výsledok | PSKPSRI01 | Počet zavedených programov relevantných pre inteligentnú špecializáciu a priemyselnú transformáciu vytvorených a/alebo inovovaných v spolupráci so zamestnávateľmi | program | 9 |
| výstup | n/a | Študenti, ktorí absolvovali predmet v rámci inovovaného študijného programu zameraný na rozvoj ich podnikateľského a inovačného potenciálu. | osoby | 500 |

**Zoznam iných údajov projektu (ak relevantné)**

|  |  |  |
| --- | --- | --- |
| **Kód iného údaja** | **Názov iného údaja** | **Merná jednotka iného údaja** |
| DPSK033 | Počet nástrojov zabezpečujúcich prístupnosť pre osoby so zdravotným postihnutím | počet |
| DPSK034 | Priemerná hrubá mesačná mzda financovaná z projektu za rok | EUR/rok |
| DPSK035 | Medián priemerných hrubých mesačných miezd financovaných z projektu za rok | EUR/rok |

1. **Prínosy, ktoré sa dajú očakávať pre cieľové skupiny (ak je to relevantné)**

|  |  |  |
| --- | --- | --- |
| **Cieľová skupina** | **Počet** | **Prínos** |
| Študenti verejných vysokých škôl | 500 | Získanie a rozvíjanie podnikateľského a inovačného potenciálu študentov |

1. **Aktivity národného projektu**
2. Popis aktivít, ktoré budú v rámci identifikovaného národného projektu realizované.

|  |  |  |  |
| --- | --- | --- | --- |
| **Názov aktivity** | **Čo sa má aktivitou dosiahnuť** | **Spôsob realizácie (žiadateľ a / alebo partner)** | **Predpokladaný počet mesiacov realizácie aktivity** |
| **Rozvoj podnikateľského a inovačného potenciálu študentov** | Posilnenie tvorivosti, inovatívnosti a podnikavosti študentov | Inovácia existujúcich študijných programov – vytvorenie výberového predmetu v rámci študijného programu, ktorý bude zameraný na dosiahnutie cieľa hlavnej aktivity | 1/2025 – 4/2028 |
| Nadobudnutie vedomostí a zručností študentov vysokých škôl v oblasti vecného zamerania projektu | Príprava jednotných rámcov obsahu predmetu zameraného na dosiahnutie cieľa hlavnej aktivity v rámci študijného programu |
| Vytváranie vhodných počiatočných podmienok pre študentov pri podpore ich podnikateľských nápadov | Zapojenie študentov do činnosti v rámci inkubátorov, resp. akcelerátorov na vysokých školách. |
| Motivácia študentov zostať študovať na Slovensku, resp. po absolvovaní štúdia zostať na Slovensku pracovať/podnikať | Školenia, workshopy, “job fair” dni pre študentov v oblastiach vecného zamerania projektu |
| Podpora spolupráce medzi akademickou sférou a podnikateľským prostredím | Zapojenie skúsených odborníkov z podnikateľskej sféry do vzdelávania, najmä ako lektorov zabezpečujúcich prednášky, semináre, školenia a workshopy |

1. Informácia, či v rámci národného projektu bude uplatnený inštitút užívateľa podľa § 3 písm. u) zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov.

|  |  |  |  |
| --- | --- | --- | --- |
| **Názov aktivity** | **Využitie inštitútu užívateľa (áno/nie)** | **Typ užívateľa** | **Poskytovateľ príspevku užívateľovi (žiadateľ alebo partner)** |
| **Aktivita 1** | Áno | Verejné vysoké školy | žiadateľ |

1. Detailnejší popis aktivít.

NP prispeje k dosahovaniu nasledovných výsledkov zadefinovaných v Partnerskej dohode SR na roky 2021-2027:

* Zlepšenie praktického prístupu v odbornom vzdelávaní a príprave, systéme vyššieho vzdelávania pre potreby domén RIS3, vrátane súvisiacej infraštruktúry, zosúladenie poskytovania zručností a kompetencií s potrebami domén RIS3, poskytovanie zručností pre pracovníkov a budovanie pracovnej sily vybavenej zručnosťami kľúčovými pre domény RIS3, rozvoj širšej a flexibilnejšej ponuky vzdelávania a odbornej prípravy reagujúcej na zmeny v dopyte po zručnostiach v doménach RIS3;
* Posilnené väzby a široká vzájomná spolupráca medzi podnikmi, zamestnávateľmi a poskytovateľmi vzdelávania a inými poskytovateľmi relevantných zručností a kompetencií pre domény RIS3;

Realizáciou projektu sa očakáva prínos vo forme skvalitňovania a modernizácie vysokoškolského vzdelávania v oblasti podnikateľských a inovačných zručností študentov s cieľom podpory a motivovania kreatívnych mladých ľudí. Absolvovaním vytvoreného predmetu v rámci inovovaného študijného programu by malo dôjsť k zvýšeniu kompetencií študentov, ktorí tak budú lepšie pripravení pre potreby trhu práce, resp. pre začatie realizácie vlastného podnikateľského projektu. Očakávaným prínosom projektu je aj posilnenie väzby medzi verejným sektorom reprezentovaným verejným vysokými školami a súkromným sektorom reprezentovaným podnikateľskými subjektami, ktorých aktívne zapojenie sa do vzdelávacieho procesu je súčasťou predpokladaných aktivít projektu. Prepojenie vysokých škôl s podnikateľským prostredím má zároveň zvýšiť implementáciu inovatívnych nápadov študentov v praxi. Súbor zavedených opatrení predpokladá aj na zníženie % podielu  žiakov stredných škôl a študentov vysokých škôl odchádzajúcich študovať alebo pracovať do zahraničia.

Projekt bude realizovaný počas 40 mesiacov, z toho realizácia hlavnej aktivity 36 mesiacov a 4 mesiace na ukončenie a zúčtovanie projektu. Začiatok realizácie projektu a zároveň aj realizácie hlavnej aktivity začína 01.01.2025.

Projekt má jednu hlavnú aktivitu: **Rozvoj podnikateľského a inovačného potenciálu študentov**, ktorá bude primárne realizovaná prostredníctvom **inovovania študijných programov na vysokých školách.** Uvedené nadväzuje na hlavný cieľ NP, ktorým je podpora vytvárania výberových predmetov inovovaním existujúcich študijných programov na vysokých školách, obsahovo zameraných na vzdelávanie zvyšujúce podnikateľský a inovačný potenciál študentov, nadobúdaním relevantných vedomostí a rozvíjaním kľúčových podnikateľských zručnosti. Aktivita je zároveň zameraná na systematickú spoluprácu medzi akademickým prostredím a praxou.

**Opis hlavnej aktivity:**

Vzdelávanie študentov verejných vysokých škôl v oblasti podnikania a inovácií je kľúčovým prvkom pre ekonomický rast krajiny. Podnikateľské zručnosti sú v dnešnej dynamickej dobe nevyhnutné pre každého študenta, napriek tomu sú v súčasnom vzdelávacom systéme naprieč študijnými programami často zanedbávané. Ich rozvíjaním pritom študenti zvyšujú svoju konkurencieschopnosť nielen na trhu práce, ale aj pri budovaní vlastných podnikateľských projektov. Vzdelávanie, ktoré zahŕňa nadobúdanie teoretických vedomostí a zároveň rozvoj praktických zručností má motivovať študentov k tvorivým nápadom využiteľným v rôznych odvetviach moderných potrieb národného hospodárstva. Aktívne zapojenie podnikateľov ako potenciálnych zamestnávateľov zabezpečuje účinný systém predvídania zručností požadovaných trhom práce, ktorý bude následne reflektovaný v obsahovom zameraní predmetov inovovaných študijných programov.

Z prieskumov vyplýva, že mladí ľudia nemajú dostatočný záujem o vedu a technológie, napriek tomu, že v súčasne dynamicky sa rozvíjajúcom globálnom priestore sú práve tieto hybnou silou národných hospodárstiev. Stratégia výskumu a inovácií pre inteligentnú špecializáciu Slovenskej republiky 2021 – 2027 zaraďuje medzi jednu z hlavných výziev v oblasti zručností a ľudských zdrojov slovenský vzdelávací systém, ktorý nie je dostatočne nastavený na zvyšovanie hospodárskeho potenciálu v krajine. Aktivita má prispieť k vytvoreniu predmetov v rámci inovovaných študijných programov, ktoré majú posilňovať tvorivosť, inovatívnosť, podnikavosť a ďalšie kľúčové kompetencie nevyhnutné pre uplatnenie sa študentov/absolventov na trhu práce alebo pre založenie vlastných podnikateľských projektov.

Obsahový rámec výberových predmetov vytvorených za účelom dosahovania cieľov projektu by mal v rámci vzdelávania sledovať tieto oblasti:

* Rozvoj podnikateľských zručností študentov;
* Rozvoj tvorivého a inovačného potenciálu študentov;
* Získavanie vedomostí o možnostiach a spôsoboch ako prakticky nasmerovať a realizovať výskum a vývoj, s reálne využiteľnými výsledkami vlastnej tvorivej duševnej činnosti;
* Získavanie vedomostí o možnostiach podnikania v Slovenskej republike – právne a ekonomické aspekty;
* Rozvoj zručností súvisiacich s využívaním moderných technológií - umelá inteligencia, informačné technológie, automatizácia procesov;
* Zapojenie študentov do činnosti v rámci inkubátorov, resp. akcelerátorov na vysokých školách v záujme nadobudnutia vedomostí a praktických zručností súvisiacich s ich fungovaním;
* Získavanie vedomostí, schopností a zručností v oblasti start-up a spin-off spoločností ako základov moderných podnikateľských začiatkov.

Predmety budú odborne multidisciplinárne zamerané so zreteľom na globálne trendy. Identifikáciu a následnú reflexiu konkrétnych podstatných obsahových a formálnych rámcov realizácie predmetov v rámci inovovaných študijných programov zabezpečí vytvorenie metodiky na úrovni žiadateľa, ktorá bude určená pre užívateľov.

Okrem inovovaných študijných programov o predmety, ktoré budú obsahovo zodpovedať vecnému zameraniu projektu, prispejú k naplneniu cieľov aktivity aj realizované užšie profilované formy vzdelávania a posilňovania kľúčových kompetencií študentov, ako workshopy, školenia, job fair dni, a pod. V rámci aktivít projektu sa predpokladá aj spolupráca so zahraničnými partnermi, ako napr. s univerzitou Georgia Institute of Technology (USA), s ktorou má prijímateľ podpísané Memorandum o porozumení. Memorandum vytvára príležitosť pre spoluprácu, rozvoj inovácií a podporu podnikavosti na Slovensku. Zároveň stanovuje kľúčové oblasti potenciálnej spolupráce, ktoré zahŕňajú štúdie uskutočniteľnosti a podporu rozvoja inovačného ekosystému v oblasti transferu technológií, rozvoja startupov, tvorby stratégií a programov vzdelávania. Okrem toho sa zameriava aj na výmenné pobyty medzi zamestnancami a študentmi vysokých škôl.

Pridanou hodnotou realizácie aktivity má byť zapojenie externých partnerov z podnikateľskej sféry (napr. Asociácia zamestnávateľských zväzov a združení SR, Klub 500, Republiková únia zamestnávateľov, Asociácia priemyselných zväzov a dopravy, Slovenská obchodná a priemyselná komora, konkrétne podnikateľské subjekty a pod.), ktorí budú oslovení za účelom spolupráce nielen pri odovzdávaní vlastných vedomostí a skúseností študentom ale aj na ich zapojenie do inovácie študijného programu (tvorby výberového predmetu) za účelom zabezpečenia súladu zručností s potrebami trhu práce. Podnikanie je významnou hnacou silou hospodárskeho rastu a vytvárania pracovných miest. Napriek tomu, k prvému odborne zameranému kontaktu študentov so súkromnými spoločnosťami dochádza často až po absolvovaní štúdia. Inovačný a podnikateľský potenciál študentov z tohto dôvodu nie je dostatočne využívaný. Prepojenie študentov s odborníkmi z praxe (t. j. potenciálnymi zamestnávateľmi) môže pomôcť ďalšiemu rozvoju zručností študentov a ich následnému uplatneniu sa. Ak študenti budú vidieť, že na Slovensku je možné budovať úspešné podnikateľské projekty, uplatniť sa v zaujímavých pracovných pozíciách, bude to pre nich predstavovať motiváciu zostať a pomôcť budovať ekonomický potenciál krajiny. Zároveň takéto sieťovanie predpokladá aj využitie kreatívnych nápadov študentov, resp. ich schopností a zručností v inováciách konkrétneho podniku, s ktorým budú mať možnosť v rámci vzdelávania spolupracovať. Všetkými uvedenými opatreniami sa tak vytvorí most medzi akademickým prostredím a reálnym podnikateľským svetom, čo prispeje k zatraktívneniu vzdelávacieho procesu pre študentov, následnému lepšiemu uplatneniu absolventov v praxi a k aktívnemu zapojeniu podnikateľov do nastavenia obsahových rámcov predmetov v rámci inovovaných študijných programov. Zároveň sa tým nadviaže aktívnejšia kooperácia medzi súkromným a verejným sektorom vo všeobecnosti, ktorá môže ďalej akcelerovať v rôznych iných projektoch.

V tomto kontexte aktivita v zásade nadväzuje najmä na prioritné oblasti domény 1 RIS3: Inovatívny priemysel pre 21. storočie. Vzdelávanie mladých ľudí, ktoré má podporovať ich inovačný a podnikateľský potenciál a zároveň ich pripraviť na uplatnenie sa v podnikateľskej sfére alebo v rôznych priemyselných odvetviach, je základom pre zvyšovanie kvality produktivity práce, inovatívnych nápadov a prináša udržateľný ekonomický rast. Práve vzdelaní a motivovaní mladí ľudia sú predpokladom následnej efektívnej realizácie potrebných priemyselných inovácií a manažovania týchto procesov. Všetky ostatné domény RIS3, či už je to doména 2: Mobilita pre 21. storočie, doména 3: Digitálna transformácia Slovenska, doména 4: Zdravá spoločnosť alebo doména 5: Zdravé potraviny a životné prostredie sú svojím obsahom a cieľmi úzko spojené s kvalitným a inovatívnym vzdelávaním mladých ľudí, ktorí následne môžu nájsť svoje uplatnenie v prioritných oblastiach pre inteligentnú špecializáciu. Okrem toho sú aktivity projektu zamerané na zvyšovanie spolupráce medzi vzdelávacími inštitúciami a podnikateľskou sférou, čím priamo nadväzujú na opatrenia RIS3.

Projekt obsahovo súvisí najmä s nasledovnými opatreniami RIS3:

* Podporiť spoluprácu vo vzdelávacom procese medzi vzdelávacími inštitúciami a podnikateľskou sférou;
* Zvýšiť záujem študentov o študijné programy z oblastí s vysokým dopytom na trhu práce (napr. IKT, STEM);
* Navrhnúť nové odborné multidisciplinárne študijné a učebné odbory pre stredné odborné školy a študijné programy pre vysoké školy reagujúce na globálne trendy;
* Navrhnúť účinný systém predvídania zručností požadovaných trhom práce, premyslene používať nástroj Skills assessment and anticipation a posilniť kľúčové kompetencie ako súčasť učebných osnov pre transformáciu ekonomiky (relevantné aj pre oblasť vysokoškolského vzdelávania).

Projekt zároveň nadväzuje na viaceré opatrenia Akčného plánu národnej stratégie výskumu, vývoja a inovácií 2030, konkrétne najmä:

* 1.2.3.4. Podporovanie motivácií akademického prostredia na technologický a vedomostný transfer;
* 2.1.1.3 Podporovanie projektov praktického interdisciplinárneho vyučovania na VŠ;
* 2.1.1.4. Testovanie a škálovanie slovenských a medzinárodných programov podpory iniciatívnosti a podnikavosti pre deti, študentov a učiteľov;

V snahe zabezpečiť kvalifikovanú pracovnú silu má projekt za cieľ podporiť inovovanie a rozšírenie ponuky predmetov v rámci študijných programov s cieľom zosúladiť a rozvíjať zručnosti pre potreby domén RIS3. Aktivita smeruje k napĺňaniu cieľov RIS3:

* zvyšovaním spolupráce medzi podnikmi a vysokým školstvom vo vzdelávacom procese (čiastkový cieľ 1.1);
* zvyšovaním atraktivity vysokých škôl s cieľom znížiť odchod študentov do zahraničia (čiastkový cieľ 1.7),
* zvyšovaním kvality vzdelávacieho procesu v študijných programoch a študijných odboroch relevantných pre prioritné oblasti (čiastkový cieľ 1.8),
* ako aj zvyšovaním miery spolupráce medzi súkromným a akademickým sektorom na výskumných a inovačných projektoch (čiastkový cieľ 2.2).
* Hlavnou aktivitou predpokladaná zvýšená miera spolupráce s podnikateľským prostredím zaručí súlad ponuky vzdelávania s potrebami všetkých domén RIS3. K upresneniu oprávnenosti formou vymedzenia oprávnených študijných programov, ktoré budú inovované a obsahovo súvisia s prioritnými oblasťami domén RIS3 dôjde vo fáze realizácie NP.

**Zapojenie užívateľov do projektu**

V rámci realizácie aktivity sa predpokladá zapojenie 9 užívateľov (2 užívatelia – VRR; 7 užívateľov – MRR), ktorými môžu byť verejné vysoké školy ako užívatelia, a to buď samostatne alebo v rámci partnerstiev, ktoré medzi sebou vytvoria na tento účel.

MŠVVaM SR po schválení ŽoNFP zašle všetkých verejným vysokým školám realizujúcim študijné programy spadajúce do RIS3 informáciu a výzvu o možnosti zapojiť sa do projektu. Vysoké školy ako budúci užívatelia zašlú na MŠVVaM SR prihlášku do projektu spolu s prílohami, ktoré budú definované v metodickom usmernení.

Do aktivity budú zapojení užívatelia podľa nasledovných kritérií:

A: Hlavné kritérium - Dosiahnutý výsledok na základe periodického hodnotenia vedy, tzv. VER 2022

B: Dodatočné kritérium - Počet existujúcich a funkčných centier excelentnosti užívateľa

Cieľom uplatnenia kritérií je vybrať spomedzi verejných vysokých škôl tie, ktoré majú najväčší potenciál pre posilnenie tvorivosti, inovatívnosti a podnikavosti študentov.

V prípade, že dôjde k zhode vyhodnotenia aj po aplikácii dodatočného kritéria, bude uprednostnený ten užívateľ, ktorý do projektu zaslal prihlášku skôr.

Do projektu sa môžu zapojiť aj viaceré vysoké školy, ktoré za účelom realizácie aktivít projektu vytvoria partnerstvo. Prihlásené partnerstvá vysokých škôl budú posudzované ako jeden užívateľ. V prípade vytvoreného partnerstva sa pri hodnotení berie do úvahy výsledok tej vysokej školy, pôsobiacej v rámci partnerstva/konzorcia, ktorá sa na základe hodnotiacich kritérií umiestnila najvyššie, t. j. s najlepším výsledkom spomedzi vysokých škôl posudzovaného partnerstva vo VER 2022 a/alebo v počte excelentných pracovísk.

Na výber užívateľov má vplyv aj rozpočet projektu, ktorý je delený na oba typy regiónov – viac rozvinutý región a menej rozvinutý región. Ak dôjde k naplneniu výdavkov pre niektorý z typov regiónov, bude počet žiadateľov znížený tak, aby výdavky projektu nepresiahli celkový rozpočet pre daný typ regiónu, a to v snahe zabrániť negatívnemu dopadu na rozpočtovú kapitolu MŠVVaM SR a tým aj na štátny rozpočet (nutnosť dofinancovania výdavkov zo štátneho rozpočtu cez rozpočtovú kapitolu MŠVVaM SR).

V rámci realizácie hlavnej aktivity bude užívateľom poskytnutá finančná podpora vo forme transferov, a to indikatívne na polročnej báze s možnosťou úpravy metodiky frekvencie transferov. Prvý transfer môže obsahovať finančné prostriedky na úhradu výdavkov spätne od vzniku oprávnenosti výdavkov na projekte a zároveň finančné prostriedky na úhradu výdavkov nasledujúceho kalendárneho mesiaca.

Nasledujúce transfery budú užívateľom zasielané vopred, t.j. pred vznikom výdavkov. Na zaslanie ďalšieho transferu musí byť zo strany užívateľa zúčtovaných minimálne 60% poskytnutých finančných prostriedkov. MŠVVaM SR to umožní riadne a včas zúčtovávať finančné prostriedky voči poskytovateľovi. Do projektu môžu byť zapojení interní pedagogickí zamestnanci užívateľa. Hlavnou činnosťou interných pedagogických zamestnancov užívateľa bude uskutočňovanie vzdelávacej činnosti predmetu vyučovaného v rámci inovovaného študijného programu v súlade s vecným zameraním aktivity projektu. Zároveň je ich úlohou príprava obsahovej náplne predmetu v reflexii na jednotnú metodiku pripravenú MŠVVaM SR. Do obsahovej náplne činnosti interného pedagogického zamestnanca patrí aj uskutočňovanie seminárov, prednášok, školení a workshopov zameraných na nadobúdanie a zvyšovanie vedomostí a zručností študentov v oblasti vecného zamerania projektu. Interný zamestnanec zodpovedá za kvalitu predmetu vyučovaného v rámci inovovaného študijného programu v súlade s vecným zameraním aktivity projektu a za metodické usmerňovanie a koordináciu činnosti lektorov, ktorými môžu byť externí odborníci najmä z podnikateľského prostredia.

V rámci realizácie hlavnej aktivity budú do projektu zapojení aj externí zamestnanci, a to skúsení odborníci z podnikateľského prostredia a/alebo iných vzdelávacích inštitúcií, ktoré už majú vo svojom kurikulu obdobné vzdelávacie aktivity. Zapojenie zástupcov podnikateľského sektora umožní prepojenie teoretickej časti vzdelávania s podnikateľskou praxou a poznatkami z reálneho podnikateľského prostredia. Oprávnenosť výšky mzdových výdavkov bude bližšie zadefinovaná v metodickom dokumente MŠVVaM SR.

Projekt bude zároveň zasadený do špecifikácií SK RIS3 2021+, ktorej víziou je podporiť stimuláciu štrukturálnej zmeny slovenskej ekonomiky smerom k rastu založenému na zvyšovaní výskumnej a inovačnej schopnosti a excelentnosti v segmentoch s najväčšou konkurenčnou výhodou s cieľom podporovať udržateľný rast zamestnanosti, príjmov a kvality života. Vzdelanostná spoločnosť a motivovaní, kvalifikovaní mladí ľudia môžu pozitívnym spôsobom prispieť k budovaniu všetkých domén RIS3 a ich prioritných oblastí.

**Harmonogram realizácie hlavnej aktivity:** 01.01.2025 - 30.04.2028

**Personálne zabezpečenie**:

* Garant (FTE: 1) – vedenie tímu NP, zabezpečenie efektívnej komunikácie vnútri tímu zamestnancov NP a s užívateľmi, komunikácia s vedením rezortu, vedenie strategických porád a účasť na odborných diskusiách k projektu
* Odborník/špecialista (FTE: 3) - realizuje všetky činnosti uvedené v rámci popisu odborných kapacít s dôrazom na zabezpečenie vypracovania materiálov, metodických materiálov a obsahových rámcov predmetov v rámci inovovaných študijných programov zameraných na rozvoj podnikateľských zručností, metodické usmerňovanie užívateľov z hľadiska vecnej a obsahovej náplne projektu. Zároveň poskytuje odborné a metodické poradenstvo pre užívateľov a zodpovedá za prípravu zmlúv tak s užívateľmi. Zabezpečuje vecnú kontrolu podkladov od užívateľov na ďalšie spracovanie na ORNP a financovanie projektu.
* Koordinátor aktivity (FTE:1) Zamestnanec, ktorý koordinuje činnosti v rámci realizácie aktivity projektu. Zabezpečuje komunikáciu medzi MŠVVaM a užívateľmi projektu, ako aj spolupracujúcimi externými partnermi. Zabezpečuje operatívnu podporu pri plnení úloh odborníka/špecialistu a garanta a zber dát súvisiacich s realizáciou aktivity projektu.

**Udržateľnosť projektu:** Udržateľnosť projektu je naviazaná na výsledok projektu. Výsledkom projektu je počet inovovaných študijných programov v rámci ktorých vzniknú predmety zamerané na podporu a rozvoj podnikateľského a inovačného potenciálu študentov VŠ. V rámci monitorovania udržateľnosti výsledku projektu bude sledované udržanie vytvorených predmetov u užívateľov počas celého obdobia udržateľnosti projektu.

Okrem hlavnej aktivity budú súčasťou projektu informovanosť a publicita, ktoré majú charakter nepriamych nákladov. Nepriame výdavky na tieto činnosti spolu so zostávajúcimi priamymi výdavkami (okrem priamych personálnych výdavkov) budú preukazované formou zjednodušeného vykazovania výdavkov.

**Administratívne riadenie projektu**

Administratívno-technicky bude projekt zabezpečovať odbor riadenia národných projektov MŠVVaM SR. Zamestnanci odboru majú dlhoročné skúsenosti s implementáciou projektov z fondov EÚ, či už v rámci EŠIF alebo POO. MŠVVaM SR má pre potreby implementácie projektu zabezpečené priestorové vybavenie a aj základné IKT vybavenie. Ďalšie informácie sú uvedené v časti PZ „Administratívna a prevádzková kapacita žiadateľa a partnera“.

**Doplňujúce informácie k zneniu vylučujúceho kritéria horizontálnych princípov:**

**Dodržiavanie horizontálnych princípov**

NP bude realizovaný v súlade s horizontálnymi princípmi s povinnosťou dodržania súladu projektu s Chartou základných práv Európskej únie, rodovou rovnosťou, nediskrimináciou a prístupnosťou osôb so zdravotným postihnutím, ktoré sú definované v Partnerskej dohode SR na roky 2021-2027 a v čl. 9 nariadenia o spoločných ustanoveniach, berúc do úvahy Chartu základných práv Európskej únie a povinnosti vyplývajúce z Dohovoru OSN o právach osôb so zdravotným postihnutím a zabezpečenia prístupnosti v súlade s jeho článkom 9, ako horizontálne základné podmienky. Pri implementácii plánovaných aktivít projektu sa budú dodržiavať všetky články Charty ZP EÚ s dôrazom najmä na články Charty ZP EÚ, ktoré sa najviac vzťahujú k plánovaným intervenciám, aktivitám a cieľovým skupinám.

Pri všetkých oprávnených aktivitách realizovaných v rámci projektu bude zohľadnený princíp rovnosti mužov a žien a princíp nediskriminácie tak, aby nedochádzalo k znevýhodneným podmienkam pre akúkoľvek skupinu osôb a aby boli vytvorené podmienky prístupnosti aj pre osoby so zdravotným postihnutím k fyzickému prostrediu, k informáciám a komunikácii vrátane informačných a komunikačných technológií a systémov, ako aj k ďalším prostriedkom a službám dostupným alebo poskytovaným verejnosti, vrátane všetkých informačných a vzdelávacích aktivít.

1. **Predpokladaný časový rámec**

|  |  |
| --- | --- |
| **Predpokladaný dátum vyhlásenia výzvy vo formáte mesiac/rok** | 2/2025 |
| **Predpokladaná doba realizácie NP v mesiacoch** | 40 mesiacov |

1. **Finančný rámec[[7]](#footnote-7)**



|  |  |  |
| --- | --- | --- |
| **Fond** | Európsky fond regionálneho rozvoja | |
| **Celkové oprávnené výdavky NP podľa kategórie regiónu (v EUR)** | viac rozvinutý región | 1 973 567,00 |
| menej rozvinutý región | 6 997 193,00 |
| **Zdroj EÚ podľa kategórie regiónu (v EUR)** | viac rozvinutý región | 789 426,00 |
| menej rozvinutý región | 5 947 614,00 |
| **Zdroj ŠR podľa kategórie regiónu (v EUR)** | viac rozvinutý región | **1 184 141,00** |
| viac rozvinutý región | **1 049 579,00** |
| **Vlastné zdroje prijímateľa podľa kategórie regiónu (v EUR)** | viac rozvinutý región | 0,00 |
| menej rozvinutý región | 0,00 |
| **Miera spolufinancovania (v %)** | Zdroj EÚ | 40% za VRR a 85% za MRR |
| Štátny rozpočet SR | 60% za VRR a 15% za MRR |
| Prijímateľ | 0% |
| **Uplatňovanie špecifického pravidla financovania (ak relevantné)** | nie | |
| **Zdroj pro-rata (v %)** | neaplikuje sa |  |
| neaplikuje sa |  |
| **V prípade uplatňovania systému pro-rata uveďte spôsob jeho stanovenia (pomer medzi VRR a MRR), ktorý sa uplatňuje v prípade realizácie operácií s prínosom pre oba kategórie regiónov, vrátane názvu dokumentu v akom bol stanovený.** | V zmysle čl. 63 ods. 3 prvá veta Nariadenia Európskeho parlamentu a Rady (EÚ) 2021/1060 z 24. júna 2021, v projekte, ktorý zahŕňa/ma pínos pre viac ako jednu kategóriu regiónu podľa článku 108 ods. 2 nariadenia o spoločných ustanoveniach v rámci členského štátu, sa výdavky spojené s projektom pridelia na príslušné kategórie regiónu na pomernom základe, a to podľa objektívnych kritérií.  Objektívnym kritériom vzhľadom na povahu a zameranie výzvy je podiel počtu užívateľov vo VRR k celkovému počtu užívateľov.  Podiel VRR voči MRR sa stanovuje na 22% VRR /78% MRR a to z dôvodu, že pomer užívateľov z VRR voči užívateľom z MRR sa odhaduje v pomere 2/9, t.j. po zaokrúhlení na 22%/78%. | |

1. **Rozpočet**

**Indikatívna výška finančných prostriedkov určených na realizáciu národného projektu a ich výstižné zdôvodnenie**

|  |  |  |
| --- | --- | --- |
| **Predpokladané finančné prostriedky na aktivity NP** | **Celkové oprávnené výdavky**  **(v EUR)** | **Plánované vecné vymedzenie** |
| **Hlavné aktivity** | | |
| **Aktivita 1**  Rozvoj podnikateľského a inovačného potenciálu študentov | **8 970 760,00** | Posilnenie tvorivosti, inovatívnosti a podnikavosti študentov inovovaním študijných programov – vytvorením predmetu zameraného na rozvoj kľúčových kompetencií zásadných pre pripravenosť študentov na uplatnenie sa na dynamickom pracovnom trhu alebo s vlastným podnikateľským projektom |
| skupina výdavkov  352 Poskytnutie dotácii, príspevkov voči tretím osobám  (Transfery) | 5 627 448,00 | Zabezpečenie finančnej podpory užívateľov na realizáciu aktivít a plnenie cieľov projektu |
| skupina výdavkov  521 – Mzdové výdavky | 780 238,00 | Výdavky na mzdové zabezpečenie 5 zamestnancov MŠVVaM SR na obdobie trvania projektu |
| skupina výdavkov: 956 - paušálna sadzba na pokrytie zostávajúcich oprávnených výdavkov projektu podľa článku 56 NSU | 2 563 074,00 | Paušálna sadzba na úhradu výdavkov projektu vo výške 40% z výdavkov na zamestnancov (žiadateľa a užívateľov) |
| **Hlavné aktivity spolu** | **8 970 760,00** |  |
| **Podporné aktivity** | | |
|  |  |  |
| **Podporné aktivity SPOLU** | 0,00 |  |
| **CELKOM** | **8 970 760,00** |  |

**Rozpočet**

Rozpočet pripravovaného NP je 8.970 760,00 EUR (celkové zdroje). Vzhľadom na nutnosť určenia metodiky rozdelenia výdavkov pre viac rozvinutý región (VRR) a menej rozvinutý región (MRR) a skutočnosť, že v čase predloženia PZ na schválenie nie je známe, koľko užívateľov z VRR v pomere k počtu užívateľov z MRR bude zapojených do projektu, vychádza stanovenie prerozdelenia výdavkov z pomeru COV na VRR voči MRR, t.j. zaokrúhlene 2 mil. EUR/ zaokrúhlene 9 mil. EUR ≐ 0,22 = 22%. Toto percento bude použité na výpočet prerozdelenia výdavkov pre všetky typy výdavkov.

Zo strany MŠVVaM SR budú **finančné prostriedky užívateľom poskytované formou transferov** na pokrytie nasledovných výdavkov:

1. Mzdové výdavky interných zamestnancov užívateľov
2. Mzdové výdavky externých zamestnancov užívateľov

Ad a) Odhad mzdových **výdavkov za interných zamestnancov** užívateľov bol realizovaný MŠVVaM SR, a to zohľadnením obdobných výdavkov v predchádzajúcich rokoch na obdobných pozíciách. Benchmarkom pre výpočet indikatívnej priemernej výšky CCP na 1 interného zamestnanca užívateľa je priemerná výšky mzdy docentov za rok 2023 na všetkých vysokých školách za rok 2023[[8]](#footnote-8). Predpokladá sa zapojenie 18 interných zamestnancov na celé obdobie projektu za všetkých užívateľov sumárne.

Ad b) **Výška hodinovej sadzby pre externých zamestnancov** (vrátane odvodov) vychádza z údajov o obdobných výdavkoch v predchádzajúcich projektoch a predpokladá zapojenie 47 externých zamestnancov z podnikateľského prostredia na celé obdobie projektu za všetkých užívateľov sumárne.

Oprávnenosť všetkých výdavkov užívateľov bude zadefinovaná v metodickom dokumente MŠVVaM SR v zmysle Príručky k oprávnenosti výdavkov v jeho aktuálne platnej verzii vydanej zo strany MIRRI SR/RO PSK. Transfery budú alokované užívateľom na základe zmluvy a skutočných výdavkov potrebných na realizáciu projektu v zmysle nastavených podmienok v metodickom dokumente MŠVVaM SR*.***Mzdové výdavky (celková cena práce) zamestnancov MŠVVaM SR** sú zadefinované podľa priemernej mzdy súčasných miezd zamestnancov na danom útvare, vrátane koeficientov vyplývajúcich zo zákona č. 55/2017 Z. z. o štátnej službe a ostatných koeficientov vplývajúcich na výpočet mzdy zamestnanca v štátnej službe. Jeden zamestnanec je 1 FTE, t.j. zamestnanec bude vykonávať iba činnosti súvisiace s realizáciou projektu a to na všetkých zadefinovaných pozíciách.

Na **ostatné výdavky** je v rámci projektu vyčlenených 2.563.074,00 EUR (celkové zdroje).

Ostatné výdavky budú financované cez skupinu výdavkov 956, t.j. paušálna sadzba na pokrytie zostávajúcich oprávnených výdavkov projektu podľa článku 56 NSU. Z paušálnej sadzby budú financované činnosti súvisiace s realizáciou projektu, ktorých výdavky nie sú súčasťou priamych výdavkov projektu (napr. IKT, cestovné výdavky administratívnych kapacít riadenia projektu, publicita, apod.) Výška paušálnej sadzby je v zmysle vyššie uvedeného nariadenia 40% z celkových výdavkov projektu.

Oprávnenosť výdavkov pre potreby pripravovaného národného projektu je od 01.01.2025, t. j. tak žiadateľ národného projektu, ako aj užívatelia sú oprávnení predkladať žiadosti o platbu a/alebo inú dohodnutú dokumentáciu na refundovanie oprávnených výdavkov so spätnou platnosťou od 01.01.2025.

1. **Ďalšie informácie o národnom projekte**

*Definuje riadiaci orgán / sprostredkovateľský orgán, ak je to relevantné, v nadväznosti na zameranie projektu (napr. v prípade IT projektov odkaz na dokumentáciu projektu dostupnú v Metainformačnom systéme Ministerstva investícií, regionálneho rozvoja a informatizácie Slovenskej republiky* [*https://metais.vicepremier.gov.sk/*](https://metais.vicepremier.gov.sk/)*).?*

1. https://europa.eu/eurobarometer/api/deliverable/download/file?deliverableId=76864 [↑](#footnote-ref-1)
2. https://analyza.todarozum.sk/download/B20190922T000000290.xlsx [↑](#footnote-ref-2)
3. <https://analyza.todarozum.sk/docs/342402002li0a/> [↑](#footnote-ref-3)
4. https://www.wipo.int/gii-ranking/en/slovakia/ [↑](#footnote-ref-4)
5. <https://www.indexprosperity.cz/2024/index-prosperity-ceska-2023/> [↑](#footnote-ref-5)
6. [<https://www.wipo.int/gii-ranking/en/slovakia/>](https://www.wipo.int/gii-ranking/en/slovakia/) [↑](#footnote-ref-6)
7. Sumy sú zaokrúhlené na celé čísla [↑](#footnote-ref-7)
8. Výročná správa o stave vysokého školstva za rok 2023 vzatá na vedomie vládou SR na rokovaní vlády SR dňa 04.12.2024. <https://rokovania.gov.sk/RVL/Negotiation/1379> - informatívny materiál a [↑](#footnote-ref-8)